title: Eero Seppänen

text: Kesäkuun 14. ja 15. päivän välisenä yönä Seppänen tuhosi Siiranmäen taistelussa yksinään panssarikauhulla kuusi vihollispanssaria. Yhden hän joutui tuhoamaan kiertämällä sen taakse ja ampumalla sen polttoainesäiliön tuleen. Seppänen haavoittui lievästi, mutta jatkoi taistelua, tuhoten vielä kaksi muuta panssaria parin päivän aikana. Siiranmäessä tuhotuista yhteensä 21 vaunusta Seppäsen osuus oli siis yli kolmannes.


title: Eero Seppänen

text: Seppänen sai ansioistaan Mannerheim-ristin 4. heinäkuuta 1944. Hän oli yksi harvoista sotamiehistä, jotka sen saivat, ja ristin saadessaan vasta 19-vuotias. Tätä korkeaa ansiomerkkiä hänelle esitti everstiluutnantti Adolf Ehrnrooth, JR 7:n komentaja, vaikka Seppänen kuuluikin vieraan rykmentin alaisuuteen.


title: Eero Seppänen

text: Myöhemmin miehet ystävystyivät ja maaliskuussa 2004 eli vain puoli vuotta ennen omaa kuolemaansa Seppänen oli jättämässä viimeisiä jäähyväisiä Ehrnroothille kolmen muun ritarin kanssa. Vuonna 1951 hän oli ollut kantamassa Suomen marsalkka Mannerheimin arkkua ritarien edustajana.


title: Eero Seppänen

text: Sodan jälkeen Seppänen toimi isänsä Emelin tavoin A. Auvinen Oy:n omistamalla Putikon sahalla Punkaharjulla, kirvesmiehenä ja lämmittäjänä aina eläkkeelle jäämiseensä eli vuoteen 1984 saakka. Seppänen oli perheellinen, hänen vaimonsa oli Helvi Kosonen (k. 1986).


title: Juha Pentikäinen

text: Juha Yrjänä Pentikäinen (s. 26. helmikuuta 1940 Rantsila) on Helsingin yliopiston uskontotieteen laitoksen emeritusprofessori. Hän toimi Helsingin yliopiston uskontotieteen professorina 1972–2008 ja virkaa tekevänä professorina 1970–1972. Hän on myös toiminut Turun yliopistossa folkloristiikan ja uskontotieteen dosenttina vuosina 1968–1998. Pentikäinen on tullut tunnetuksi etenkin kansanuskon, kansanperinteen ja mytologian tutkijana. Pentikäiselle myönnettiin vuonna 2018 merkittävä eurooppalainen tunnustus kansansatujen tutkimuksen alalta, kun "Märchenpreis der Märchen-Stiftung Walter Kahn" jaettiin hänelle Volkachissa 20. syyskuuta 2018.


title: Juha Pentikäinen

text: Juha Pentikäisen isä oli rovasti Veikko Pentikäinen. Neuvostoliiton vakoilijana tunnetuksi tullut Vilho Pentikäinen oli hänen setänsä.


title: Juha Pentikäinen

text: Pentikäinen meni naimisiin teologianopiskelija Elina Lyyran kanssa 1963. He saivat seitsemän lasta (Juha Mikael 1964, Katja 1968, Antti Yrjänä 1972, Hanna 1975, Mari 1978, Mirja 1980 ja Aino 1984). He erosivat myöhemmin.


title: Juha Pentikäinen

text: Pentikäinen on ollut mukana politiikassa. Hänet valittiin vuonna 1986 keskustapuolueen varapuheenjohtajaksi, jona hän toimi vuoteen 1988 asti. Vuosina 1985–1995 hän oli Helsingin kaupunginvaltuuston jäsen. Pentikäinen muutti vuonna 2004 Heinäveden Palokkiin. Hän toimi 2005–2009 Heinäveden kunnanvaltuuston jäsenenä ja valtuuston toisena varapuheenjohtajana.


title: Juha Pentikäinen

text: Pentikäisen arkisto on talletettu pysyvästi Saamelaisarkistoon Inariin.


title: Cicciolina

text: Ilona Staller, joka tunnetaan myös taiteilijanimillä Cicciolina ja Elena Anna Staller (s. 26. marraskuuta 1951 Budapest, Unkari) on italialainen pornonäyttelijä, poliitikko ja muusikko. Hän tuli tunnetuksi alkujaan radiossa esitetystä seksineuvontaohjelmasta "Voulez-vous coucher avec moi?", jossa hän otti myös käyttöön taiteilijanimensä Cicciolina. Staller esiintyi tämän jälkeen useissa pornoelokuvissa. Hänet valittiin 1987 radikaalipuolueen listoilta edustajainhuoneeseen, jossa hän istui yhden kauden.


title: Cicciolina

text: Ilona Staller syntyi Budapestissa 1951. Hänen isänsä oli ministeriön virkamies ja äitinsä kätilö. Staller harrasti Unkarissa voimistelua ja työskenteli mallina jo 1960-luvun alkupuolella. Vuosikymmenen lopulla hänet valittiin Miss Unkariksi.


title: Cicciolina

text: Staller muutti Italiaan Unkarista vuonna 1972. Hän tapasi 1970-luvun alussa pornovalokuvaaja Riccardo Schicchin. Hänen kanssaan Staller alkoi tehdä radio-ohjelmaa "Voulez-vous coucher avec moi?". Se oli eräänlainen seksineuvontaohjelma, johon kuuntelijat saivat soittaa ja kysyä neuvoa seksuaalisuuteen liittyviin ongelmiinsa. Ohjelmassa Staller otti käyttöönsä myös taitelijanimensä Cicciolina.


title: Cicciolina

text: Cicciolina sai kuuluisuutta radio-ohjelmansa myötä, ja hän alkoi 1976 tehdä discoissa ja yökerhoissa live-esiintymisiä, joissa hän lauloi ja samalla keimaili muovikuplassa. Lisäksi hän näytteli pornoelokuvissa, ja esiintyi 1978 ensimmäisenä henkilönä Italian televisiossa yläosattomissa Rai 2 -kanavan ohjelmassa "C’era due volte". Cicciolina oli vuonna 1979 ensimmäisen kerran ehdokkaaman Italian parlamenttivaaleissa. Hän yritti parlamenttiin vihreän Lista del Sole -puolueen listoilta, mutta hän ei tullut valituksi. Stallerin diskomusiikkia sisältänyt esikoisalbumi "Ilona Staller" ilmestyi myös vuonna 1979.


title: Cicciolina

text: Cicciolina perusti 1983 Riccardo Schicchin kanssa Diva Futura -nimisen studion, joka teki pornoelokuvia ja eroottisia elokuvia. Hän jatkoi itse myös pornonäyttelijänsä uraa. Hänen tunnetuin pornoelokuvansa oli "Telefono rosso", jonka hän myös tuotti Schicchin kanssa.


title: Cicciolina

text: Cicciolina valittiin parlamenttiin vuoden 1987 vaaleissa, jolloin hän edusti radikaalipuoluetta. Hän sai vaaleissa peräti 20 000 ääntä. Parlamentissa hän käytti nimeä Elena Anna Staller. Hän istui parlamentissa yhden kauden, kesäkuussa 1987 maaliskuulle 1991, ja hän toimi puolustuskomissiossa ja liikennekomissiossa. Staller vaihtoi aivan parlamenttikautensa lopussa rakkauden puolueeseen, jonka oli perustamassa toisen pornonäyttelijän, Moanna Pozzin kanssa. Puolue ajoi muun muassa ilotalojen laillistamista ja koulujen seksuaalikasvatuksen kehittämistä.


title: Cicciolina

text: Staller ei hakenut jatkokaudelle vuoden 1991 vaaleissa. Unkarissa hän pyrki parlamenttiehdokkaaksi 2002, mutta ei päässyt minkään puolueen listoille. Sen jälkeen hän on vielä pyrkinyt Monzan ja Milanon pormestariksi.


title: Cicciolina

text: Staller meni vuonna 1991 naimisiin yhdysvaltalaisen taiteilijan Jeff Koonsin kanssa. He tuottivat yhdessä ”Made in Heaven” -nimisen eroottisen näyttelyn, jossa oli maalauksia, valokuvia ja lasiveistoksia, joissa he harrastivat yhdessä seksiä.


title: Cicciolina

text: Koonsin ja Stallerin lapsi syntyi 1992. Heidän avioliittonsa kaatui pian tämän jälkeen, ja Staller lähti Ludwig-pojan kanssa Yhdysvalloista, kun poika oli 13 kuukauden ikäinen. Koons sai alkujaan Ludwigin huoltajuuden, kun heidän avioeronsa astui voimaan, mutta vetoomustuomioistuin käänsi tuomion Stallerin hyväksi. Staller ja Koons taistelivat huoltajuudesta pitkään, ja Staller on jopa vaatinut Koonsilta yli miljonaan euron arvosta elatusmaksuja.


title: Ville Leinonen

text: Ville Leinonen (s. 14. lokakuuta 1975 Savonlinna) on suomalainen laulaja-lauluntekijä. Leinosen ensimmäisen pitkäsoiton "Raastinlauluja" julkaisi vuonna 1997 anjalankoskelainen Kulttuuriyhdistys KuuMaa. Vuonna 1998 Leinonen perusti Valumo-yhtyeen, jonka esikoissinglen "Yöaikaan" julkaisi Fonal Records vuonna 1999. Vuonna 2000 yhtye levytti Poko Rekordsille, jolle se vuosina 2000–2005 teki neljä studiolevyä. Tänä aikana Leinonen julkaisi myös "Suudelmitar"-soololevyn. Valumo soitti viimeisen keikkansa 15. lokakuuta 2005 Jyväskylän Tanssisali Lutakossa. Vuonna 2006 Leinoselta ilmestyi lyriikkakokoelma "Äänettömiä salamoita" Pop-lehden kustantamana.


title: Ville Leinonen

text: Leinosen tammikuussa 2007 ilmestynyt albumi "Hei!" sisältää cover-versioita 1970-luvun lopun ja 1980-luvun alun suomi-iskelmistä. Osa on edelleen tunnettuja, mutta osa jo unohtuneita kappaleita, joita esittivät aikanaan esimerkiksi Katri Helena ja Juhamatti. Tällä levyllä Leinosen yhtyeen nimi on ChrisseForever-band. Nimi viitannee iskelmäsanoittaja Chrisse Johanssoniin. Paikallisradioiden toimittajat valitsivat kappaleen "Hei!" kuukauden levyksi.


title: Ville Leinonen

text: 21. toukokuuta 2008 ilmestyi "Ville Leinosen Unilehto" -albumi samannimiseltä yhtyeeltä. Se sisältää cover-versioita 1900-luvun alun suomalaisista ja slaavilaisista kansanlauluista.


title: Ville Leinonen

text: Vuosina 2010–2013 Leinonen on julkaissut viisi sooloalbumia, joista yhden Sound of Finlandin kautta.


title: Ville Leinonen

text: Leinosen kolmas cover-levy, vuoden 2014 lokakuussa ilmestynyt "Death Black Dream", sisältää cover-versioita Samhainin kappaleista.


title: Ville Leinonen

text: Maaliskuussa 2017 Leinoselta ilmestyi levy "Hei taas", joka sisältää iskelmäcovereita 1980-luvulta diskoversioina.


title: Podsoli

text: Podsoli, on havumetsävyöhykkeessä yleinen maannos, jossa on karike, humus, uuttumiskerros, rikastumiskerros ja pohjamaa. Podsoli on niukkaravinteista melko runsaiden sateiden takia. Sade valuttaa ravinteita alemmas ja jättää kasvua haittaavia aineita pintaan. Uusia ravinteita syntyy lahoamisen tuloksena melko hitaasti. Metsän kasvillisuus ja ilmasto vaikuttavat maannoksen rakenteeseen.


title: Podsoli

text: Maannos alkaa muodostua metsän pohjalle puista pudonneista neulasista ja kasvijätteistä. Tämä kerros on varsin ohut ja nimeltään "karikekerros" (0-horisontti). Varsinaisessa podsolissa on selvästi toisistaan erottuvia vyöhykkeitä. Karikkeen alla on vähäravinteinen, hapan ja hitaasti lahoava humuskerros, kangashumuskerros (A1-horisontti). Lahoamisen hitaus johtuu ilmanalan viileydestä. Humusta (kangasturvetta, kunttaa) hajottavat sienirihmastot. Sen alla on lahoamisjätteitä sisältävä vaaleanharmaa-tuhkanharmaa huuhtoutumiskerros (uute- eli valkomaa, A2-horisontti). Se on kehitynyt kun sadevesi on huuhtonut ravinteita alemmas.


title: Podsoli

text: Podsolissa syvemmällä maassa on rikastumiskerros (B-horisontti), joka toisinaan on iskostunut anturamaaksi ja sisältää humusaineiden sekä rauta- ja alumiinihydroksidien saostumia. "Rautapodsoli"maannoksen B-horisontti on ruosteenvärinen, "humuspodsoli"maannoksen miltei musta. Vielä syvemmällä on muuttumaton pohjamaa (C-horisontti).


title: Podsoli

text: Maannokseen ei aina lueta maaperän alempia osia, jossa ovat mm. pohjavesi ja peruskallio, vaikka niiden laatu voikin vaikuttaa maannoksen sisältämiin ravinteisiin.


title: Podsoli

text: Eräs tapa kuvata podsolin rakenne:


title: Pekka Myrberg

text: Pekka Juhana Myrberg (30. joulukuuta 1892 Viipuri – 21. heinäkuuta 1976 Helsinki) oli suomalainen matemaatikko ja tiedevaikuttaja, joka toimi myös Helsingin yliopiston kanslerina.


title: Pekka Myrberg

text: Myrbergin vanhemmat olivat maanmittari Karl Johan Myrberg ja Natalia Akinchina. Hän valmistui ylioppilaaksi Viipurin klassillisesta lyseosta 1911, filosofian kandidaatiksi 1914 ja lisensiaatiksi 1916. Myrbergin väitöskirja vuodelta 1916 "Zur Theorie der Konvergenz der Poincaréschen Reihen" herätti huomiota. Hän kuului Ernst Lindelöfin oppilaista muodustuneeseen nuorten matemaatikkojen ryhmään, joka nosti suomalaisen funktioteoreettisen koulukunnan ja samalla Helsingin yliopiston matematiikan laitoksen maailmanmaineeseen. Ryhmän muita jäseniä olivat Rolf Nevanlinna, Lars Ahlfors ja Frithiof Nevanlinna. Myrberg oli kansainvälisesti arvostettu Riemannin pintojen ja automorfifunktioiden tutkija. Tutkijana aktiivisimmillaan hän oli 1920-luvulla. Myrberg julkaisi toista sataa tieteellistä artikkelia. Myrbergin Teknillisessä korkeakoulussa antamaan opetukseen perustuva oppikirja ilmestyi useana painoksena.


title: Pekka Myrberg

text: Myrberg toimi ensin matematiikan vanhempana lehtorina Sortavalan lyseossa 1918 – 1919, vuodesta 1919 sitten matematiikan dosenttina Helsingin yliopistossa. Vuonna 1918 Myrberg pääsi Mittag-Lefflerin oppilaaksi ja assistentiksi Tukholmaan. Samalla matkalla hän myös luennoi Lundin yliopistossa. Myrberg toimi sitten matematiikan opettajana Teknillisessä korkeakoulussa vuodesta 1921 ja saman korkeakoulun matematiikan professorina vuodesta 1926. Kun Ernst Lindelöf jäi eläkkeelle vuonna 1938, Myrberg nimitettiin hänen seuraajakseen hakemuksetta, mikä oli tuolloin varsin poikkeuksellinen menettely. Matematiikan professorina Helsingin yliopistossa Myrberg oli vuoteen 1959. Hän toimi 1952 – 1962 Helsingin yliopiston kanslerina, oltuaan 1. vararehtori 1950 – 1952 ja rehtori vuonna 1952. Myrberg opetti myös matematiikkaa Sotakorkeakoulussa 1933 – 1939.


title: Pekka Myrberg

text: Myrberg nousi johtavaan asemaan suomalaisessa tiedehallinnossa. Hänet oli valittu Suomalaisen Tiedeakatemian jäseneksi jo vuonna 1921. Tiedeakatemian hallituksessa hän oli yhtäjaksoisesti vuodesta 1934 vuoteen 1953 ja vuodet 1944 – 1948 sen pääsihteerinä. Tiedeakatemian julkaisusarjan matematiikan osiota "Annales Academiæ Scientiarum Fennicæ Series A I Mathematica" Myrberg toimitti vuodet 1940 – 1973 ja kehitti siitä arvostetun matematiikan julkaisufoorumin. Myrberg kuului myös alansa arvostetuimpiin kuuluvan julkaisusarjan toimituskuntaan vuodesta 1934. Suomen Akatemian lautakunnan puheenjohtaja hän oli 1952 – 1962, Valtion Luonnontieteellisen toimikunnan puheenjohtaja 1950 – 1964 ja Valtion tieteellisten toimikuntien neuvottelukunnan puheenjohtaja 1961 – 1964. Alfred Kordelinin säätiön hallituksen puheenjohtaja Myrberg oli 1952 – 1967. Myrberg oli Arkhimedes-aikakauskirjan perustaja ja sen pitkäaikainen päätoimittaja. Hänet palkittiin ansioistaan sekä Suomen Leijonan että Valkoisen Ruusun ritarikuntien suurristeillä. Teknillinen korkeakoulu promovoi Myrbergin tekniikan kunniatohtoriksi vuonna 1949, Turun yliopisto filosofian kunniatohtoriksi vuonna 1954 ja Tukholman yliopisto vuonna 1960. Myrberg oli Suomen Matemaattisen Yhdistyksen kunniajäsen.


title: Pekka Myrberg

text: Myrbergin elämässä matematiikalla oli keskeinen osa vielä hänen jäätyään vuonna 1962 eläkkeelle 69-vuotiaana. Hän jatkoi julkaisutoimintaansa kuolemaansa asti. Hänen viimeiset julkaisuna, joita voidaan pitää huomattavina, sijoittuvat 1970-luvun puoliväliin. Niissä hän mm. jatkoi jo nuorempana alkamiaan funktioiden iterointia koskevia tarkasteluja, jotka saivat uutta ajankohtaisuutta 1900-luvun lopun fraktaalitutkimuksista.


title: Pekka Myrberg

text: Myrberg kuului niihin suomalaisiin, jotka nousivat yhteiskunnan huipulle vaatimattomista oloista: Viipurin Kolikkoinmäeltä. Sieltä Myrberg raivasi tiensä suomalaisen yhteiskunnan huipulle ja suuresti arvostetuksi tiedemieheksi kahden perusominaisuuden avulla: poikkeuksellisen lahjakkuuden ja suunnattoman tarmonsa ansiosta. Hän ei koskaan unohtanut karjalaisia juuriaan Helsingin vuosinakaan, vaan kertoi tavoilleen uskollisena värikkäästi omasta lapsuudestaan, mitenkään häpeilemättä vaatimattomia lähtökohtiaan. Usein hän palasi Karjalan maisemiin kesänviettoon myöhempinäkin vuosina ennen kuin alue pakkoluovutettiin talvisodan jälkeen Neuvostoliitolle. Myrbergillä oli keskeinen asema muun muassa Viipurilaisessa Osakunnassa monien vuosien ajan. Myrberg oli tunnettu kuivasta, brittiläistyylisestä huumoristaan. Hän oli ihmisenä poikkeuksellisen lahjakas ja nopeaälyinen, mitä kuvaa hänen väittelynsä vain 24-vuotiaana. Tähän Myrbergin osaltaan pakotti hyvin tiukka taloudellinen tilanne – ei mikään harvinaisuus noina aikoina. Opettajansa Ernst Lindelöfin mukaan Myrberg oli aivan huipputason matemaatikko.


title: Pekka Myrberg

text: Myrbergin nopeudesta on monia kertomuksia. Ylioppilastutukinnon matematiikan kokeen 10 tehtävää hän ratkaisi 40 minuutissa ja poistui koesalista vastauksensa puhtaaksi kirjoitettuna puolentoista tunnin kuluttua kokeen alusta. Vuonna 1922 Myrberg osallistui "Jablonowski"-seuran kilpailuun, jossa tehtävänä oli etsiä algebrallisen yhteenlaskukaavan toteuttavat analyyttiset funktiot. Kun Myrbergin sai tiedon kilpailusta, nelivuotisesta kilpailuajasta oli enää 10 kuukautta jäljellä. Myrberg ratkaisi ongelman täydellisesti ja voitti kilpailun. Ollessaan kerran vierailevana tutkijana Göttingenissä hän järjesti matemaatikoille 100 metrin juoksukilpailun ja voitti sen itse.


title: Pekka Myrberg

text: Myrbergin puoliso vuodesta 1921 oli Ilona Elisabet Kaltimo. Heidän poikansa Lauri Myrberg oli myös Helsingin yliopiston matematiikan professori samoin kuin heidän vävynsä Kalle Virtanen. Ilona Myrbergin kuoltua vuonna 1957 P.J. Myrberg solmi avioliiton Teknillisen korkeakoulun kirjastonhoitajan fil. maist. Marjatta Havun kanssa. Marjatta Myrberg on toinen niistä kahdesta suomalaisesta, jolle on myönnetty ylikirjastonhoitajan arvonimi.


title: Tapiirit

text: Tapiirit (Tapiridae) on kavioeläimiin kuuluva nisäkäsheimo, johon kuuluu yksi suku ("Tapirus") ja siinä viisi lajia. Näistä yksi elää Kaakkois-Aasiassa ja muut Keski- ja Etelä-Amerikassa. Tapiirien koko vaihtelee lajeittain, mutta ne ovat yleensä noin kaksi metriä pitkiä, metrin korkuisia ja painavat 150–300 kilogrammaa. Tapiirit elävät luonnonolosuhteissa noin 30-vuotiaaksi.


title: Tapiirit

text: Tapiirit ovat varsin arkoja ja viettävät piilottelevaa elämää. Ne liikkuvat enimmäkseen öisin.


title: Tapiirit

text: Tapiireilla on lyhyt kärsämäinen kuono. Tapiirit muistuttavat käyttäytymiseltään lähinnä sarvikuonoja. Niiden ainoa puolustuskeino vaaran uhatessa on juokseminen metsän suojiin. Sarvikuonojen tapaan tapiirin haju- ja kuuloaisti ovat hyvät, mutta näkökyky on varsin heikko.


title: Tapiirit

text: Viides tapiirilaji, "Tapirus kabomani", kuvattiin tieteelle uutena loppuvuodesta 2013.


title: PCU (liikenne)

text: PCU on lyhenne englannin kielen sanoista "passenger car equivalent unit" ja se tarkoittaa samaa asiaa kuin PCE, "passenger car equivalent".


title: PCU (liikenne)

text: PCU on liikennesuunnittelussa käytetty vertailuyksikkö, jonka avulla laskelmissa voidaan käyttää yhtä yksikköä kuvaamaan erilaisten ajoneuvojen tarvitsemaa tilaa liikennevirrassa. Perusyksiköksi on valittu yleisin liikkuja eli henkilöauto, johon muita ajoneuvoja verrataan. Eri autolajeille, moottoripyörille, polkupyörille, traktoreille jne. on laskettu kerroin, joka kuvaa niiden tilantarvetta henkilöautoon verrattuna. Kertoimen suuruus vaihtelee, sillä tilantarpeeseen vaikuttaa myös esimerkiksi tietyyppi, liikennevirran nopeus ja kääntyvät ajoneuvot.


title: PCU (liikenne)

text: PCU:ta käytetään myös tiemaksujen suuruuksia erilaisille ajoneuvoille määrättäessä. Lisäksi PCU:ta voidaan käyttää lautta- ja lossiliikenteessä, jolloin yksi PCU vastaa noin 4,2 metriä.


title: PCU (liikenne)

text: PCU-km tarkoittaa yhtä henkilöautolla kuljettua kilometriä, jolloin vastaavasti yksi puoliperävaunulla ajettu kilometri 3 PCU-km.


title: PCU (liikenne)

text: Liikennemääriä tutkittaessa perusyksiköksi sopii joskus paremmin keskikokoinen kuorma-auto, johon muita ajoneuvoja verrataan. Tällöin käytetään yksikköä MTE eli "medium truck equivalent", joka tarkoittaa yhtä keskikokoista kuorma-autoa. 1 MTE = 2 PCU. Sana keskikokoinen (medium) tarkoittaa tässä yhteydessä kaksiakselista kuorma-autoa.


title: Valtion tietokonekeskus

text: Valtion tietokonekeskus (lyhenne Vtkk, lempimi Vetski) oli valtiovarainministeriön alainen laitos, joka hoiti valtionhallinnon tietojenkäsittelytehtäviä. Vtkk perustettiin vuonna 1964. 1990-luvulla se ensin muutettiin liikelaitokseksi ja sen jälkeen yhtiöitettiin VTKK-yhtymä Oy:ksi. Vuoden 1996 alussa se fuusioitiin Tietotehdas Oy:n ja Unic Oy:n kanssa TT Tieto Oy:ksi (nyk. Tieto Oyj).


title: Valtion tietokonekeskus

text: Vtkk:n tehtävänä oli tarjota valtionhallinnon yksiköille niiden tarvitsemia tietotekniikkapalveluja omakustannushintaan. Näitä palveluja oli tietojärjestelmien määrittely, suunnittelu ja toteutus sekä konekeskuspalvelut. Pien- ja mikrotietokoneiden yleistyessä VTKK alkoi myös toimittaa laitteistoja asiakkailleen.


title: Valtion tietokonekeskus

text: Vtkk:n suuria asiakkaita olivat muun muassa Autorekisterikeskus (ARK), sittemmin Ajoneuvohallintokeskus (AKE), nykyisin Liikenteen turvallisuusvirasto (Trafi), verohallinto, Väestörekisterikeskus (VRK), poliisi ja Valtiokonttori. VTKK ylläpiti valtionhallinnon suuria keskusrekistereitä kuten esimerkiksi Väestörekisteriä ja Ajoneuvorekisteriä. Valtionhallinnon yksiköillä oli VTKK:n toiminta-aikana velvollisuus käyttää VTKK:n palveluja ellei muulle ratkaisulle ollut perusteltuja syitä, kuten omaa toteutusta, VTKK:n resurssivaikeuksia tai muuta sellaista.


title: Valtion tietokonekeskus

text: Vtkk:n yhteydessä toimi tuolloin myös CSC – Tieteen tietotekniikan keskus.


title: Valtion tietokonekeskus

text: 1960-luvun lopulla Vtkk:ssa otettiin käyttöön omalla tutkimusosastolla kehitetty ohjelmointikieli, FAS. Sen pohjalta kehitettiin myös muita varusohjelmistoja kuten käyttöjärjestelmät FASOS Nokian Mikko- ja Televan TDS-pienkoneille ja Mini-FAS PC-koneille sekä joukko tekstieditoreita kuten Teko ja tietoliikenneohjelmistoja ym. FAS-järjestelmiä myytiin kehitysympäristöiksi myös jonkin verran valtionhallinnon ulkopuolelle ja ulkomaille, ainakin Norjaan.


title: Valtion tietokonekeskus

text: Vtkk:n henkilöstöstä ylijohtaja oli virkamies. Muut olivat toimihenkilöitä. Ylijohtajina toimivat:


title: PCU

text: PCU tarkoittaa seuraavia asioita:


title: Tieto (yritys)

text: Tieto Oyj (vuoteen 2009 Tietoenator Oyj ) on suomalainen ohjelmisto- ja palveluyhtiö, jonka asiakastoimialoja ovat autoteollisuus, energia, julkinen hallinto, logistiikka, media, metsäteollisuus, pankki ja vakuutus, sosiaali- ja terveydenhuolto, tietoliikenne, tukku- ja vähittäiskauppa ja valmistava teollisuus.


title: Tieto (yritys)

text: Kokopäiväisiä työntekijöitä yrityksessä oli vuoden 2015 lopussa 13 083, joista 28 % Suomessa, 19 % Ruotsissa, 17 % Intiassa, 15 % Tšekissä, 5 % Latviassa ja loput 16 % muissa maissa.


title: Tieto (yritys)

text: Yhtiön kotipaikka on Espoo, ja sen osakkeet noteerataan NASDAQ OMX:ssä Helsingissä ja Tukholmassa.


title: Tieto (yritys)

text: Yhtiö aloitti liiketoimintansa vuonna 1968 Espoossa nimellä Tietotehdas Oy. Alkuvuosina Tietotehdas toimi pääasiassa omistajiensa tietokonekeskuksena. Tietojärjestelmiä kehitettiin ja ylläpidettiin lähinnä Yhdyspankille ja sen asiakkaille sekä muutamalle metsäyhtiölle. 1970-luvulla yhtiön asiakaskunta laajeni, ja keskustietokoneiden rinnalle otettiin käyttöön keskisuuria tietokoneita. Henkilökohtaisten tietokoneiden käyttö yleistyi 1980-luvulla. Keskustietokonepalvelujen ja -ohjelmistojen lisäksi Tietotehtaan toiminta painottui tietojärjestelmien kehittämiseen. Asiakkaat edustivat useita eri toimialoja, ja liiketoiminta organisoitiin näiden asiakastoimialojen pohjalta.


title: Tieto (yritys)

text: 1990-luvulla yhtiö kasvoi nopeasti useiden yritysostojen, fuusioiden ja strategisten kumppanuuksien ansiosta. Yhtiön nimi muutettiin Tietotehtaasta TT Tiedoksi vuonna 1995 ja Tiedoksi vuonna 1998. Vuonna 1996 yhtiö vahvisti asemaansa tietoliikennesektorilla merkittävästi ostamalla Avancerin. Vuonna 1996 Tieto fuusioitiin Valtion tietokonekeskuksen kanssa. Vuonna 1999 Tieto ja Enator yhdistyivät TietoEnatoriksi.


title: Tieto (yritys)

text: 2000-luvulla tietotekniikka-alan globalisoituminen kiihtyi, ja yhtiön kansainvälistyminen sai vauhtia. Tuotanto halpatyömaissa käynnistettiin vuonna 2004. Samaan aikaan intialaiset yritykset tulivat pohjoismaisille markkinoille, ja kilpailu kiristyi. Vuonna 2007 yhtiö otti uuden suunnan, ja toiminnan painopiste oli taas Pohjois-Euroopassa. Valituilla toimialoilla, kuten tietoliikenteessä, jatkettiin kuitenkin globaalin toiminnan kehittämistä.


title: Tieto (yritys)

text: Koko yritykselle yhteisten toimintojen ja riittävien suotuisan kustannustason resurssien merkitys on kasvanut, ja vuonna 2009 Tieto korvasi toimialapohjaisen rakenteensa mallilla, joka koostuu maaorganisaatioista, toimialoista ja globaaleista palvelualoista. Vuosikymmenen lopulla toimintaa suotuisan kustannustason maissa kasvatettiin merkittävästi.


title: Tieto (yritys)

text: Huhtikuussa 2011 toimitusjohtaja Hannu Syrjälä jätti paikkansa ja Ari Karppinen otti väliaikaisen johtajuuden samaan aikaan kun yhtiön hallitus käynnisti uuden toimitusjohtajan rekrytointiprosessin.


title: Tieto (yritys)

text: Kimmo Alkio nimitettiin tehtäväänsä heinäkuussa, ja hän aloitti tehtävässään 1. marraskuuta 2011. Samalla hän irtisanoutui Tiedon hallituksesta. Tiedolla on toimipisteet Belgiassa, Filippiineillä, Hollannissa, Indonesiassa, Intiassa, Isossa-Britanniassa, Italiassa, Itävallassa, Kanadassa, Kiinassa, Latviassa, Liettuassa, Malesiassa, Norjassa, Puolassa, Ruotsissa, Saksassa, Singaporessa, Suomessa, Tanskassa, Tšekin tasavallassa, Ukrainassa, Valko-Venäjällä, Venäjällä, Virossa ja Yhdysvalloissa.


title: Jakovlev Jak-40

text: Jakovlev Jak-40 () on kolmemoottorinen lyhyille reiteille suunniteltu lentokone. Jakovlevin suunnittelutoimiston koneella oli tarkoitus korvata Neuvostoliiton sisäisessä lentoliikenteessä Lisunov Li-2 ja Iljušin Il-14-koneet. Kone voi toimia myös huonoilta kentiltä: se pystyy STOL-nousuun ja laskuun. Koneessa on omat laskuportaat, joten kentiltä ei vaadita edes niitä. Konetyypin ensilento tapahtui 21. lokakuuta 1966 ja tuotanto alkoi seuraavana vuonna. Kaupallinen liikenne alkoi Aeroflotilla syyskuussa 1968. Tuotanto jatkui vuoteen 1978 asti, jolloin konetyyppiä oli valmistettu yhteensä 1 011 kappaletta.


title: Jakovlev Jak-40

text: Kone on saanut lempinimiä, kuten "lentävä pilli" moottoriäänensä perustella, "kerosiinihävittäjä" () moottorien huonon polttoainetalouden vuoksi sekä "tupakantumppi" (ven. окурок.) koneen muodon ja savuttavien moottorien takia.Suurin osa edelleen liikenteessä olevista Jak-40:stä on käytössä entisissä Neuvostoliiton maissa. Länsimaissa konetyyppiä ei juurikaan näe mm. melurajoitusten takia.


title: Jakovlev Jak-40

text: Jak-40-operaattoreita olivat tai ovat Aerirren, Air Calypso, Air Settanta, Aeroflot, Bakhtar Afghan, Balkan Bulgarian, CAS, Egyptair, General Air, Lloyd Aero Boliviano, Severstal, Slovair, Templewood Aviation, Vietnam Airlines ja Jamal Airlines.


title: Jakovlev Jak-40

text: Venäjän Aeroflotin laivastosta koneita on siirtynyt yksityiskoneiksi liikemiehille.


title: Jakovlev Jak-40

text: Seuraavien maiden asevoimilla on ollut Jak-40 -koneita: Bangladesh, Bulgaria, Etiopia, Guinea-Bissau, Laos, Puola, Päiväntasaajan Guinea, Syyria, Vietnam, Jugoslavia, Sambia


title: Jakovlev Jak-40

text: Valmistetuista 1 136 Jak-40-koneesta 106 eli noin 9,3 prosenttia on vuoden 2018 loppuun mennessä tuhoutunut onnettomuuksissa, kaappauksissa, terroriteoissa ja muissa tapahtumissa. Vertailun vuoksi saman aikakauden ja kokoluokan koneista vastaava osuus Fokker F.28 Fellowshipillä on 18,7 prosenttia ja VFW-Fokker 614:llä 5,3 prosenttia.


title: Jakovlev Jak-40

text: Jak-40:n toistaiseksi pahin onnettomuus tapahtui 28. elokuuta 1993 Tadžikistanin Horugissa, kun Tadžikistanin sisällissodassa naisia, lapsia ja militantteja kuljettaneen Tajik Airin Jak-40:n lentoonlähtö epäonnistui. Kone kulki yli kiitotien pään suurella nopeudella, osui maapenkkaan ja betonirakennukseen ja päätyi jokeen. Koneessa oli kolme tonnia ylikuormaa. Miehistö pakotettiin ottamaan koneeseen liikaa matkustajia, ja lopulta 28-paikkaisessa koneessa oli yhteensä 86 ihmistä, joista vain neljä selvisi onnettomuudesta. Se on myös pahin Tadžikistanin alueella tapahtunut lento-onnettomuus.


title: Anneli Ranta

text: Anneli Ranta-Meriläinen (s. 11. syyskuuta 1955 Alavus) on suomalainen näyttelijä, laulaja ja vuorovaikutuskouluttaja. Hän valmistui Tampereen yliopiston näyttelijäntyön laitokselta teatteritaiteen maisteriksi vuonna 1982. Hän on näytellyt useissa rooleissa muun muassa Tampereen Teatterissa, Turun kaupunginteatterissa ja Hämeenlinnan kaupunginteatterissa, ja tuottanut runsaasti erilaisia teatteriproduktioita kuten Wisława Szymborskan runoesityksiä, lastennäytelmän "Ronja Ryövärintytär", Risto Aution komedian "Sainks mä?" ja kabareen "Kylän komeimmat kumpareet". Hän on myös laulaja ja esiintynyt pääroolissa Gian Carlo Menottin oopperassa "Puhelin" sekä useissa musikaaleissa.


title: Anneli Ranta

text: Rannan tunnetuin näyttelijäntyö lienee Helena Kuulan rooli saippuasarjassa "Salatut elämät". Rannan roolihahmo nähtiin sarjassa ensimmäisen kerran keväällä 2008 ja viimeisen kerran syksyllä 2015. Sitä edelsi merkittävä rooli Matti Ijäksen televisioelokuvassa "Kolme Suudelmaa" yhdessä Sulevi Peltolan kanssa.


title: Anneli Ranta

text: Vuonna 2012 Ranta oli ehdolla kunnallisvaaleissa Vihreiden listalla Tampereella. Hän oli myös ehdolla kuntavaaleissa 2017 ja sai 58 ääntä eikä tullut valituksi.


title: Anneli Ranta

text: Anneli Rannalla on kolme lasta: Jetro Meriläinen, Peetu Meriläinen ja Vihreiden entinen kansanedustaja Rosa Meriläinen, jonka kanssa hän näytteli "Metsoloissa". Rannan puoliso on televisiotuottaja Ari Meriläinen.


title: CEU

text: CEU, "car equivalent unit", tarkoittaa yhden henkilöauton tarvitsemaa tilaa laivassa tai muussa autonkuljetusvälineessä (esimerkiksi junassa). Yksi CEU vastaa noin yhdeksän neliömetrin pinta-alaa ja noin kymmenen kuutiometrin tilavuutta.


title: CEU

text: CEU:ta käytetään laivojen kuljetuskapasiteetin ilmoittamiseen. Sitä käytetään myös ilmaistaessa eri autolajien kuljetusmääriä autolautoilla, autonkuljetusaluksilla (PCC ja PCTC) tai vaikkapa Kanaalin tunnelissa.


title: CEU

text: Suurten autonkuljetuslaivojen kuljetuskapasiteetti on 4 000–6 500 CEU. Valtamerillä liikennöivien alusten kuljetuskapasiteetti on yleensä yli 4 000 CEU. Ensimmäinen 6 000 CEU:n kokoinen alus aloitti liikennöimisen vuonna 1974. Suurempia aluksia ei ole rakennettu, sillä alusten on haluttu olevan Panamax-kokoa, jotta kuljetus tapahtuu nopeasti. Lisäksi tämänkokoisen aluksen lastaus ja purku tapahtuu kohtuullisen nopeasti, jolloin satamassaoloaika jää lyhyeksi.


title: The Home Depot

text: The Home Depot on yhdysvaltalainen rautakauppaketju. Se on Yhdysvaltain neljänneksi suurin vähittäismyyjä. Ketju palvelee sekä yksityisiä kuluttajia että rakennusalan ammattilaisia.


title: The Home Depot

text: Yritys perustettiin vuonna 1978 Atlantassa Georgian osavaltiossa, kun farmaseutiksi opiskellut Bernie Marcus ja hänen kollegansa Arthur Blank saivat potkut Handy Dan -nimisen rautakaupan johdosta. He päättivät perustaa uuden rautakaupan, jossa olisi loistava palvelu ja silti muita alhaisemmat hinnat. Kaksi ensimmäistä Home Depot -liikettä avattiin Atlantaan heinäkuussa 1979. Marcus ja Blank vetäytyivät yhtiön johdosta vuonna 2000, ja uudeksi vetäjäksi palkattiin General Electricin johdossa työskennellyt Bob Nardelli, jonka enemmän osakkeenomistajia kuin asiakkaita tai työntekijöitä arvostava työskentelytapa ei saavuttanut suosiota. Nardelli erosi tehtävästä vuonna 2007, ja johtoon astui Frank Blake.


title: The Home Depot

text: The Home Depotilla on Pohjois-Amerikassa noin 2 000 myymälää. Myymälät ovat keskimäärin noin 10 000 neliömetrin kokoisia. Työntekijöitä on yli 325 000. Muiden Yhdysvaltain suurten ketjujen tavoin se vastustaa ammattiliittoja ja työntekijöiden järjestäytymistä ja käyttää työntekijöistä nimikettä ”associate”.


title: The Home Depot

text: The Home Depot on erilainen perinteiseen rautakauppaan verrattuna. Jokainen myyjä on valmennettu opastamaan asiakasta, ja henkilöstö osaa käyttää jokaista kaupan tuotetta, ja heitä koulutetaan koko ajan. Myymälät ovat auki lähes ympäri vuorokauden, ja myymälöissä voi opetella myyjän johdolla esimerkiksi laatoittamista. Myyjät evät saa kysyä, mitä asiakas haluaa ostaa vaan millaisen haasteen kimpussa hän on.


title: The Home Depot

text: Vuosina 2003–2013 The Home Depot toimi Carsonissa Kaliforniassa sijaitsevan AEG:n omistaman urheilukompleksin, silloiselta nimeltään The Home Depot Centerin, nimisponsorina.


title: Cat Stevens

text: Yusuf Islam, entiseltä taiteilijanimeltään Cat Stevens, syntyjään Steven Demetre Georgiou (s. 21. heinäkuuta 1948 Lontoo) on brittiläinen laulaja ja lauluntekijä. Hän teki useita menestysalbumeita 1970-luvun alussa kunnes jätti musiikin vuosikymmenen lopulla käännyttyään islaminuskoon. Hän alkoi julkaista uskonnollisia levyjä 1990-luvulla ja palasi pop-musiikin pariin uudella albumillaan vuonna 2006.


title: Cat Stevens

text: Steven Demetre Georgiou syntyi 21. heinäkuuta 1948 Lontoossa kreikkalaisen ravintoloitsijaisän ja ruotsalaisen äidin perheeseen. Nuoruudessaan hän kiintyi kreikkalaisiin kansanlauluihin ja -tansseihin. Yläasteikäisenä hän kuunteli jo myös rock’n’rollia sekä englantilaista ja yhdysvaltalaista folkmusiikkia. Hän kävi Hammersmith Collegea ja alkoi kirjoittaa omia laulujaan ja esiintyä.


title: Cat Stevens

text: Independent-tuottaja Mike Hurst julkaisi vuonna 1966 Stevensin ensimmäinen brittihitin, ”I Love My Dog”. Seuraavana vuonna ”Matthew and Son” nousi brittilistan kakkoseksi. Stevensin muille artisteille kirjoittamat kappaleet ”The First Cut Is the Deepest” ja ”Here Comes My Baby” nousivat myös hiteiksi. Stevens esiintyi Englannin lisäksi myös Euroopassa ja nousi teinisuosikiksi. Hänen esikoisalbuminsa "Matthew & Son" (1967) nousi brittilistan top-10:iin, mutta toinen albumi "New Masters" (1967) ei noussut listalle.


title: Cat Stevens

text: Vuonna 1968 Stevens pyrki tekemään musiikistaan vakavampaa ja alkoi käyttää myös klassisia sovituksia poplauluissaan. Hän sairastui loppuvuonna 1968 pahanlaatuiseen tuberkuloosiin, mikä piti hänet sairaalassa vuoden ajan. Sinä aikana hän kirjoitti uusia lauluja, jotka julkaistiin menestysalbumilla "Mona Bone Jakon" (1970).


title: Cat Stevens

text: Stevensin seuraava albumi "Tea for the Tillerman" (1970) nousi Yhdysvaltain listaykköseksi ja sen kappale ”Wild World” singlehitiksi. Albumi "Teaser and the Firecat" nousi listakolmoseksi ja sen singlet ”Morning Has Broken”, ”Peace Train” ja ”Moon Shadow” nousivat listoille. Myös "Catch Bull at Four" ja "Foreigner" nousivat kultalevyiksi, vaikka niiltä ei enää noussutkaan isoja hittisinglejä. Stevens asui tuolloin Brasiliassa ja lahjoitti suuren osan ansioistaan hyväntekeväisyyteen kuten Unescolle. Seuraavat albumit "Buddah and the Chocolate Box" ja "Numbers" eivät enää myyneet edeltäjiensä tavoin. "Izitso" (1977) menestyi niitä paremmin. Stevensin yhdestoista albumi "Back to Earth" (1978) myi jälleen vaatimattomasti, ja se jäi hänen viimeiseksi albumikseen ennen pitkäaikaista vetäytymistä musiikkialalta.


title: Cat Stevens

text: Stevens alkoi opiskella islamin pyhää kirjaa Koraania vuonna 1975. Hän kääntyi islaminuskoon 1977. Hän vaihtoi nimekseen Yusuf Islam, jätti musiikin ja myi omaisuutensa pois. Islam avioiutui 7. syyskuuta 1979 Fauzia Mubarak Alin kanssa Regent's Parkin moskeijassa, Lontoossa. Heillä on viisi lasta. Yusuf perusti Lontoon ulkopuolelle islamilaisen koulun. Pariskunta asuu sekä Lontoossa että Dubaissa.


title: Cat Stevens

text: Vuonna 1989 Yusuf aiheutti mediakohun ja kielteisiä reaktioita musiikkimaailmassa, kun lehdet kertoivat hänen ilmaisseen Kingstonin yliopistolla pitämällään luennolla hyväksyntänsä kirjailija Salman Rushdien Iranilta saamalle kuolemantuomiolle. Myöhemmin Yusuf on kertonut tulleensa lainatuksi väärin ja ettei hän koskaan ollut vaatinut Rushdien kuolemaa. Muutama kuukausi luennon jälkeen Yusuf kertoi television haastatteluohjelmassa olevansa valmis avustamaan Rushdien saamisessa surmattavaksi. Ohjelman jälkeen hän kertoi puheidensa olleen huonoa huumoria ja yritystä keventää tunnelmaa, ja että ohjelman leikkaus antoi hänen mielipiteistään väärän kuvan.


title: Cat Stevens

text: Yusuf perusti 1990-luvulla oman levymerkkinsä Mountain of Light, jonka kautta hän alkoi julkaista uskonnollisia spoken word -albumeita ja lastenmusiikkia.


title: Cat Stevens

text: Yusuf teki paluun musiikin pariin vuonna 2006 julkaisemalla folk-pop-albumin "An Other Cup". Hän on julkaissut sen jälkeenkin myös uskonnollista musiikkia ja lastenmusiikkia.


title: Cat Stevens

text: Yusuf nimettiin Rock and Roll Hall of Fameen huhtikuussa 2014.


title: Dee Snider

text: Dee Snider (s. David Daniel Snider 15. maaliskuuta 1955 Massapequa, New York, Yhdysvallat) on teatraalisen hard rock -yhtyeen Twisted Sisterin laulajana kuuluisuuteen noussut muusikko ja näyttelijä.


title: Dee Snider

text: Dee Sniderin isä on juutalainen (mutta Deen mukaan luopui uskostaan tämän ollessa 15-vuotias) ja äiti katolinen. Lapsena Snider lauloi kirkkokuorossa sekä useissa koulun kuoroissa. Molemmat suvut olivat Sniderin vanhempien liittoa vastaan. Jo nuorena ikäisiinsä nähden erilaisesti pukeutunut Dee liittyi vuonna 1975 laulajaksi useisiin yhtyeisiin, mutta löysi kohtalonsa seuraavana vuonna liittyessään hiljattain perustettuun Twisted Sisteriin, jonka johtohahmo ja ainoa säveltäjä hänestä tuli vuosikymmeniksi eteenpäin.


title: Dee Snider

text: Twisted Sisterin hajottua menestyksekkään ja tapahtumarikkaan uran jälkeen 1980-luvun jälkipuoliskolla Dee perusti Desperadon. Yhtyeessä soittivat myös mm. Iron Maidenin entinen rumpali Clive Burr ja Ozzy Osbournen yhtyeen ex-kitaristi Bernie Torme. Yhtyeen ainoa albumi "Bloodied But Unbowed" levytettiin vuonna 1990, julkaistiin 1998 ja julkaistiin uudelleenäänityksenä 2006 nimellä Ace ja se sisälsi uusia kappaleita. Siitä on myös liikkeellä epävirallisia kopioita.


title: Dee Snider

text: 1990-luvulla Snider perusti Widowmakerin, johon tulivat soittamaan mm. entinen TS-rumpali Joey Franco ja Alice Cooperin kanssa soittanut tuleva Megadeth- ja Savatage-kitaristi Al Pitrelli. Widowmaker julkaisi kaksi albumia, jotka saavuttivat jonkinasteista suosiota. Vuosituhannen lopulla Snider kiersi maailmaa Dee Snider's SMF's -nimisen ('Sick Mother Fuckers') ryhmän kanssa. Sisterien entinen rumpali A. J. Pero soitti tässä kokoonpanossa ajoittain. Keikkaohjelmisto koostui lähes yksinomaan Twisted Sisterien materiaalista. 1998 Dee kirjoitti ja näytteli kauhuelokuvassa "Strangeland".


title: Dee Snider

text:
2001 Snider toimi ääninäyttelijänä PlayStation 2 -peli :n pääpahikselle Golille. Seuraavana vuonna Twisted Sister kokosi rivinsä uudestaan. Dee näytteli itseään TV-elokuvassa Warning: Parental Advisory. Vuosina 2004-2005 Snider toimi Yhdysvaltoja kiertäneen Van Helsing's Curse -nimisen kauhu/musiikkispektaakkelin kertojanäänenä. Hän on lainannut ääntään myös VH1-musiikkikanavan useille ohjelmille. Vuonna 2005 Dee kiersi taas Twisted Sisterin kanssa mm. Eurooppaa.
Dee Snider asuu New Yorkin osavaltiossa vaimonsa Suzeten, neljän lapsensa (Jesse, Shane, Cody ja Cheyenne) sekä useiden kouluttamiensa koirien kanssa. Dee ja Suzette ovat olleet naimisissa vuodesta 1981.


title: Dee Snider

text: Dee Snider ja Jay Jay French vierailivat keväällä 2006 ilmestyneellä Lordin The Arockalypse levyllä.


title: Dee Snider

text: Snider aikoo julkaista Dee Does Broadway -albumin, joka koostuu hänen tulkitsemistaan musikaaliklassikoista.


title: Luettelo Led Zeppelinin kappaleista

text: Led Zeppelin oli englantilainen rockyhtye, joka julkaisi vuosina 1968–1980 kahdeksan studioalbumia, yhden livealbumin ja 16 singleä. Yhtyeen hajoamisen jälkeen on julkaistu yksi studioalbumi, kolme livealbumia, yhdeksän kokoelma-albumia ja erikoispainokset kaikista studioalbumeista. Ohessa luettelo yhtyeen levyttämistä kappaleista. Kappaleita voi järjestää raidan, kappaleen nimen, kappaleen keston, albumin tai julkaisuvuoden mukaan.


title: Lovex

text: Lovex on suomalainen rock -yhtye. Yhtye on julkaissut neljä studioalbumia, joista ensimmäisen, "Divine Insanity", vuonna 2006. Toisen albuminsa, "Pretend or Surrender", yhtye julkaisi vuonna 2008 ja kolmannen albumin, "Watch Out!", vuonna 2011. Yhtyeen neljäs studioalbumi, "State of Mind", julkaistiin elokuussa 2013. Lovex on menestynyt Suomen lisäksi myös Keski-Euroopassa ja Japanissa.


title: Lovex

text:
Alun perin hämeenkyröläis-ikaalilainen, mutta nykyään tamperelainen Lovex on englanniksi laulava rock-yhtye. Vuosien ajan eri yhtyeissä soittamisen jälkeen yhtyeen jäsenet päättivät alkaa soittaa yhdessä talvella 2001–2002. Ensimmäiset Lovex-treenit pidettiin Hämeenkyrössä 1.1.2002. Yhtyeen perustajajäseniä nykyisestä kokoonpanosta ovat Vivian, Sammy ja Jason. Nykyinen kokoonpano vakiintui maaliskuussa 2004, kun laulajaksi löytyi Theon. Sitä ennen laulajan paikkaa piti muun muassa Uniklubin Jussi Selo.
Lovexin esikoisalbumi "Divine Insanity" ilmestyi Suomessa 1. maaliskuuta 2006 ja nousi virallisen albumilistan sijalle neljä. Saksassa albumi ilmestyi helmikuussa 2007 ja nousi virallisen albumilistan sijalle 20. Japanissa albumi julkaistiin 17. syyskuuta 2007. Lovexin historian toinen single "Guardian Angel" oli Suomen virallisen singlelistan kärjessä kolme viikkoa putkeen. Lovexilla on myös Suomen sisällä toimiva street team, johon otetaan uusia jäseniä.


title: Lovex

text: Nimi "Lovex" tuli alun perin siitä, että alkutuotannon sanoitukset kertoivat usein menetetystä rakkaudesta. Siksi nimessä siis ovat sanat "ex" ja "love". Sanoitusten monipuolistuttua jopa kantaa ottaviksi bändi on kuitenkin päättänyt pitää nimen samana, koska pitävät sitä kaikessa härskiydessään erittäin helposti muistettavana.


title: Lovex

text: Vuoden 2006 loppupuolella Lovex solmi Euroopan laajuisen (Suomea lukuun ottamatta) levytyssopimuksen GUN Recordsin kanssa. Vuoden 2007 kesällä yhtyettä alettiin viedä jo Aasiaan, kun levytyssopimus Japaniin "Toshiban EMI":n kanssa julkistettiin syyskuun puolivälissä. Yhtye sijoittui kolmanneksi Suomen euroviisukarsinnoissa vuonna 2007 laululla "Anyone, Anymore". Lovexin albumi "Divine Insanity" myi Suomessa kultaa helmikuussa 2007.


title: Lovex

text: Toisen albuminsa "Pretend or Surrender" Lovex julkaisi 30. huhtikuuta 2008. Levyn ensimmäisenä singlenä julkaistiin ”Take a Shot”, joka oli keväällä 2008 Suomen eniten radiossa soitettu kappale, ja täten myös yhtyeen menestynein kappale radiosoiton perusteella. Toisena singlenä julkaistiin albumilta kappale ”Turn”.


title: Lovex

text: Kolmannen albuminsa Watch Out! Lovex julkaisi vuonna 2011. Albumilta julkaistiin singlet ”Slave For The Glory”, ”U.S.A.”, Watch Out! ja Marble Walls.


title: Lovex

text: Yhtyeen neljäs studioalbumi, "State of Mind", julkaistiin elokuussa 2013. Ensimmäisenä singlenä albumilta julkaistiin kappale ”Action” ja toisena singlenä ”Don Juan”.


title: Lovex

text: Lovex on myös keikoilla coveroinut useita eri yhtyeitä. Cover-kappaleisiin ovat kuuluneet muun muassa Bon Jovin kappale Runaway, Backstreet Boysin "Larger Than Life", Musen "Time Is Running Out", Tenacious D:n "Fuck Her Gently", Oasiksen "Champagne Supernova" ja Lady Gagan Born This Way.


title: Vladimir Romanov

text: Vladimir Romanov (, , s. 1947 Vedernikovo, Kalininin alue) on venäläinen liikemies ja pankkiiri, jolla on Liettuan kansalaisuus.


title: Vladimir Romanov

text: Romanov omistaa suoraan tai epäsuorasti useita jalkapalloseuroja Euroopassa: edinburghilaisen Heart of Midlothianin, kaunaslaisen FBK Kaunasin ja minskiläisen FC MTZ-RIPOn. Hänen poikansa Roman Romanov toimii Heartsin puheenjohtajana.


title: Vladimir Romanov

text: Romanov omistaa myös Liettuan ensimmäisen yksityisomisteisen pankin Ūkio bankasin. Hänellä tiedetään olevan liiketoimia Bosnia ja Hertsegovinassa, Serbiassa, Puolassa, Slovakiassa, Valko-Venäjällä sekä muissa Baltian maissa.


title: Muisti (tietokone)

text: Muisti on tietokoneen osa, johon voidaan tallentaa tietoa. Tieto voidaan tallentaa sähkövarauksina, magneettisina varauksina tai optisesti luettavaan muotoon.


title: Muisti (tietokone)

text: Tietokoneen muistin kapasiteetti mitataan bitteinä tai tavuina. Muistipiirien kapasiteetti ilmoitetaan yleensä bitin monikertoina, keskusmuistin kapasiteetti tavun monikertoina. 1980-luvulla mikrotietokoneissa oleva muistimäärä ilmoitettiin kilotavuina, nykyisissä älypuhelimissa on gigatavuja muistia ja supertietokoneissa on petatavuja muistia.


title: Muisti (tietokone)

text: Tietokoneiden muistikäsittelyn ratkaisut vaihtelevat käyttötarkoituksen mukaan. Suurtietokoneet ja supertietokoneet sekä klusterit käyttävät erilaisia ratkaisuja kuin tavalliset henkilökohtaiset tietokoneet tai sulautetut järjestelmät.


title: Muisti (tietokone)

text: Tietokoneen muistijärjestelmä toteutetaan tavallisesti käyttämällä useita erilaisia komponentteja muistin eri osien käyttötarpeiden mukaisesti. Muistit voidaan luokitella usean eri kriteerin perusteella eri tyyppeihin:


title: Muisti (tietokone)

text: Keskusmuisti on tietokoneohjelmien käyttämä työmuisti. Ohjelmat ja niiden käyttämät tiedot pitää hakea työmuistiin ennen kuin prosessori voi suorittaa tai käyttää niitä. Keskusmuistina käytetään DRAM-tyyppisiä puolijohdemuisteja.


title: Muisti (tietokone)

text: Keskusmuistin toimintaa nopeutetaan tallentamalla sen useimmin käytetyt osat keskusyksikön yhteyteen sijoitettuun välimuistiin. Välimuistina käytetään SRAM-tyyppistä puolijohdemuistia.


title: Muisti (tietokone)

text: Muistityypit voidaan yhdistää niin, että niitä kaikkia voidaan käyttää samaan tapaan. Näennäismuisti eli virtuaalimuisti laajentaa ohjelmien käytettävissä olevaa keskusmuistin kapasiteettia siirtämällä harvoin käytetyt keskusmuistin osat massamuistiin.


title: Muisti (tietokone)

text:
Muistit jaetaan niiden saantitavan mukaan kahteen luokkaan, "suorasaantimuisteihin" sekä "sarjasaantimuisteihin".
Sarjasaantimuistit käyttävät yleensä tietovälineenä nauhaa, suorasaantimuistit levyä. Sarjasaantimuisteissa koko nauhan sisältö voidaan joutua kelamaan lukupään ohi ennen kuin haluttuun tietoon päästään käsiksi. Suorasaantimuisteissa tietoalkio voidaan hakea suoraan sen osoitteen perusteella. Nykyisissä kiintolevyissä hakuaika on alle kymmenen millisekuntia. Lukupää siirtyy parissa millisekunnissa halutulle uralle ja koko uran sisältö voidaan lukea muutamassa millisekunnissa.


title: Muisti (tietokone)

text: Hajasaantimuistit (engl. random access memory, RAM) erotetaan joskus omaksi luokakseen. Niissä minkä tahansa muistialkion haku tapahtuu mikrosekunnin murto-osassa. Hajasaantimuistit on nykyisin toteutettu puolijohteilla eikä niissä ole liikkuvia osia. Hajasaantimuisteja käytetään tavallisesti tietokoneen keskusmuistissa.


title: Muisti (tietokone)

text: Muistit voidaan lisäksi jakaa kahteen luokkaan sen mukaan, häviääkö niihin tallennettu tieto virransyötön katketessa vai ei. Haihtumattomien muistien (engl. non-volatile memory) sisältö säilyy ilman virransyöttöä, haihtuvissa muisteissa (engl. volatile memory) ei.


title: Muisti (tietokone)

text: Perinteisessä puolijohdemuisteissa tieto on tallennettu sähkövarauksina ja tieto haihtuu niiltä nopeasti virransyötön katketessa. Levy- ja nauhamuisteissa tieto on tallennettu magneettisesti tai optisesti ja se säilyy ilman tehonsyöttöä. Ne sopivatkin hyvin massamuisteiksi.


title: Muisti (tietokone)

text: On myös olemassa puolijohdemuisteja (ROM, PROM, tai EPROM), joilta tieto ei häviä tai se häviää hyvin hitaasti. Niille tieto voidaan tallentaa joko valmistusvaiheessa tai sähköisesti erillisen tallennuslaitteen avulla. Nykyisin käytetään tavallisesti EEPROM-tyyppisiä flash-muisteja, joille lukeminen ja kirjoittaminen onnistuu lähes keskusmuistin tapaan.


title: Muisti (tietokone)

text: Lukumuistin (, ROM) sisältöä ei voi muuttaa. Luku-kirjoitusmuistin tai hajasaantimuistin (, RWM, RAM) sisältöä voidaan muuttaa.


title: Muisti (tietokone)

text: Vuonna 2002 maailman tallennetusta tiedosta 92 prosenttia oli magneettisessa muodossa, siis lähinnä tietokoneiden levyillä ja nauhoilla.


title: Muisti (tietokone)

text: Ensimmäisten tietokoneiden keskusmuisti oli toteutettu releillä tai tyhjiöputkilla. Massamuistina käytettiin paperisia reikänauhoja. 1940- ja 1950-luvuilla kehitettiin elohopeamuistit, niissä tieto tallennettiin akustisesti putken päästä toiseen eteneviin ääniaaltoihin.


title: Muisti (tietokone)

text: Magneettiset muistit syrjäyttivät muut muistitekniikat 1950-luvun lopulta lähtien. Keskusmuistina käytettiin aluksi rumpumuistia, jossa tieto tallennetaan nopeasti pyörivän rummun pinnalle. Ne hävisivät kuitenkin nopeasti rengasmuistille (engl. core memory). Rengasmuisti koostuu pienistä ferriittirenkaista, joissa oleva magneettikenttä voi vaihtaa suuntaa myötäpäivään tai vastapäivään. Jokaiseen renkaaseen voidaan siis tallentaa yksi bitti.


title: Muisti (tietokone)

text: Nykyiset puolijohdemuistit kehitettiin 1970-luvulla. Yhdelle mikropiirille saatiin aluksi tallennettua 1024 bittiä. Se oli huima parannus rengasmuisteihin verrattuna ja mikropiirit syrjäyttivät nopeasti rengasmuistit.


title: Lentopelko

text: Lentopelko eli aerofobia tai aviafobia on lentokoneisiin ja lentokoneilla matkustamiseen liittyvä opittu pelko. Arvioidaan, että jopa 30 % ihmisistä kärsii lentopelosta, ja noin 8 % ei lainkaan suostu matkustamaan lentokoneella .


title: Lentopelko

text: Lentopelkoa ei aiheuta yksin lentäminen, vaan myös muut pelot vaikuttavat ilmiöön, kuten muun muassa ahtaan paikan kammo (lentokoneen ahtaat tilat) ja korkean paikan kammo. Myös lentokoneen hallitsemattomuus on vaikuttava tekijä, koska matkustaja ei ohjaa lentokonetta eikä voi poistua koneesta kesken lennon. Myös aikaisemmin koettu dramaattinen kokemus on vaikuttava tekijä. Terrorismin ja turbulenssin pelko ovat myös suuria hikipisaroiden tuottajia. Monet lentopelosta kärsivät ihmiset, joille lentokoneella matkustaminen on kätevä tapa liikkua, ovat opetelleet hallitsemaan pelkojaan, ja käyttävätkin paljon aikaa ennen lentoa kaikkien mahdollisten onnettomuuksien läpikäymiseen. Myös Finnair järjestää lentopelkoisille kursseja neljänä viikonloppuna vuodessa Espoossa, Finnairin koulutuskeskuksessa.


title: Lentopelko

text: Kuitenkin joidenkin ihmisten on mahdotonta nousta lentokoneeseen, joten he joutuvat käyttämään muita liikennevälineitä, kuten autoja, busseja, junia ja laivoja, jotka kaikki ovat lentokoneita hitaampia ja tilastollisesti vaarallisempia. Jotkut ihmiset syyttävät tiedotusvälineitä lento-onnettomuusten liiallisesta korostamisesta, varsinkin kuolleiden määrän hehkuttamista.


title: Lentopelko

text: Kuten monet fobiat, lentopelko herättää epämiellyttäviä tunteita myös lentämisestä puhuttaessa, lentokoneen nähdessään, lentokentälle mentäessä tai ilmailusta kertovaa ohjelmaa tai elokuvaa katsottaessa.


title: Lentopelko

text: Monet lentopelosta kärsivät henkilöt nauttivat alkoholijuomia ennen lentoonlähtöä. Vaikka alkoholijuomia myydäänkin lentokoneissa, asiantuntijat varoittavat alkoholin nauttimisesta, koska alkoholi aiheuttaa riippuvuutta, ja korkealla lentävässä koneessa oleva vähäisempi hapen määrä korostaa alkoholin vaikutusta. Toisaalta asiantuntijat ovat sitä mieltä, että jos henkilö pystyy kontrolloimaan alkoholin kulutustaan ja juo vain vähän kerralla, alkoholin nauttiminen ennen lentoa ja sen aikana on hyödyllinen keino lievittää pelkoja. Suurin osa heistä kuitenkin ehdottaa mieluummin lentoyhtiöiden koulutusohjelmia niiden pitkäaikaisemman vaikutuksen takia.


title: Espanjan jalkapallomaajoukkue

text: Espanjan jalkapallomaajoukkue () edustaa Espanjan kuningaskuntaa miesten jalkapallon arvokilpailuissa. Sitä hallinnoi Espanjan kuninkaallinen jalkapalloliitto.


title: Espanjan jalkapallomaajoukkue

text: Joukkueen suurimmat saavutukset ovat maailmanmestaruus vuodelta 2010 ja Euroopan-mestaruudet vuosilta 1964, 2008 ja 2012. Olympiajalkapallossa Espanja on saavuttanut kultaa vuonna 1992 ja hopeaa vuosina 1920 ja 2000.


title: Espanjan jalkapallomaajoukkue

text: Espanja teki jalkapallossa kansainvälisen ensiesiintymisensä valmentaja Paco Brun johdolla Antwerpenin olympialaisissa vuonna 1920. Ensimmäisen, Tanskaa vastaan pelatun ottelunsa joukkue voitti 1–0 Patricion maalilla. Puolivälierissä isäntämaa Belgia pudotti Espanjan maalein 3–1, mutta sekään ei estänyt joukkueen nousemista lopulta hopealle.


title: Espanjan jalkapallomaajoukkue

text: Belgian ja Tšekkoslovakian välisessä loppuottelussa jälkimmäinen joukkue poistui kentältä 2–0-tappiotilanteessa 40 minuutin pelin jälkeen kyllästyttyään englantilaisen tuomarikolmikon työskentelyyn. Belgia voitti kultaa automaattisesti, mutta hopea- ja pronssimitalin kohtalosta järjestettiin uusi ”lohdutusturnaus”. Tšekkoslovakia suljettiin kilpailusta ja kun suurin osa välieriin yltäneestä Ranskan joukkueesta oli jo lähtenyt kotimatkalle, neljä puolivälierissä hävinnyttä joukkuetta pelasivat paikasta hopeaottelussa toista välieräjoukkuetta Alankomaita vastaan. Espanja voitti Ruotsin 2–1, Italian 2–0 ja lopulta Alankomaat 3–1, ja palasi kotimaahan hopeamitalit kaulassaan.


title: Espanjan jalkapallomaajoukkue

text: Vuoden 1920 rikkonaisesta Ruotsi-ottelusta sai alkunsa lempinimi "La furia española" (, aikaisemmin termi oli liitetty espanjalaisten kahdeksankymmenvuotisessa sodassa vuonna 1576 suorittamaan Antwerpenin ryöstöön). Hopeajoukkueen tunnetuimpia pelaajia olivat Zamora, Samitier, Pichichi, Acedo ja kapteeni Belauste.


title: Espanjan jalkapallomaajoukkue

text: Aiemmin Real Madridia ja Atlético de Madridia menestyksekkäästi valmentanut José Villalonga nimitettiin maajoukkueen valmentajaksi vuonna 1962. Villalongan johdolla joukkue selviytyi Chilessä järjestettyihin vuoden 1962 MM-kilpailuihin, mutta joutui vaikeaan lohkoon Brasilian, Tšekkoslovakian ja Meksikon kanssa ja putosi jo ennen jatkokierroksia.


title: Espanjan jalkapallomaajoukkue

text: Kaksi vuotta myöhemmin Espanja voitti Euroopan-mestaruuden, joka oli vuoteen 2008 asti joukkueen suurin saavutus arvokilpailuista. Karsintakierroksilla Espanja pudotti Romanian, Pohjois-Irlannin ja Irlannin ja sai järjestääkseen välierästä, pronssiottelusta ja loppuottelusta koostuneen lopputurnauksen. Välierässä Espanja sai vastaansa karsintavaiheessa vakuuttavasti esiintyneen Unkarin ja voitti jatkoajan jälkeen 2–1 Peredan ja Amancion maaleilla. Loppuottelussa joukkue kohtasi hallitsevan mestarin Neuvostoliiton. Neljä vuotta aiemmin historian ensimmäisten EM-kilpailuiden karsinnoissa Espanja luovutti oikeistolaisen hallitsijansa Francisco Francon käskystä joukkueen saatua vastaansa Neuvostoliiton, mutta tällä kertaa Franco antoi joukkueen pelata. Madridin Santiago Bernabéulla 79 000 katsojan edessä pelatussa loppuottelussa Pereda vei isännät johtoon vain kuuden minuutin pelin jälkeen, mutta Husainovin tasoitettua vapaapotkusta tarvitsi Espanja vielä Marcelinon viime minuuteilla tekemän puskumaalin voittaakseen lopulta 2–1. Mestaruusottelussa joukkueen kokoonpanoon kuuluivat myös Iribar, Rivilla, Olivella, Calleja, Zoco, Fusté, Amancio, Luis Suárez ja Lapetra.


title: Espanjan jalkapallomaajoukkue

text: Vuonna 1976 Espanja valittiin vuoden 1982 MM-kilpailuiden isäntämaaksi. Lopputurnauksessa oli ensimmäistä kertaa mukana 24 maata aikaisemman 16 sijaan.


title: Espanjan jalkapallomaajoukkue

text: José Santamarían valmentamalta Espanjan joukkueelta odotettiin paljon. Lohkovaiheessa Espanja arvottiin samaan lohkoon Pohjois-Irlannin, Jugoslavian ja Hondurasin kanssa. Isännät aloittivat turnauksen kehnosti pelaamalla 1–1-tasapelin Hondurasia vastaan. Toisessa ottelussa Espanja otti hienon 2–1-voiton Jugoslaviasta, mutta kolmannessa ottelussa tuli 1–0-tappio Pohjois-Irlannille. Tästä huolimatta joukkue selvitti vaivoin tiensä jatkoon. Jatkolohko B:ssä Espanja hävisi Länsi-Saksalle 2–1 ja pelasi maalittoman tasapelin Englannin kanssa, mikä tiesi ennenaikaista putoamista ja potkuja Santamaríalle.


title: Espanjan jalkapallomaajoukkue

text: Turnauksen voitti lopulta Italia, joka kukisti loppuottelussa Länsi-Saksan maalein 3–1.


title: Espanjan jalkapallomaajoukkue

text: MM-kotikilpailuiden pettymyksen jälkeen Espanjan valmentajaksi palkattiin Miguel Muñoz, joka oli toiminut tehtävässä väliaikaisesti jo vuonna 1969. Vuoden 1984 EM-kilpailuihin joukkue karsi lohkossa, jossa pelasivat myös Alankomaat, Irlanti, Islanti ja Malta. Espanja selviytyi Ranskassa pelattuun lopputurnaukseen lopulta hieman yllättäenkin. Joukkue tarvitsi Maltaa vastaan pelatusta karsintojen viimeisestä ottelusta vähintään 11 maalin voiton, jonka se saavutti numeroin 12–1. Santillana ja Poli Rincón tekivät molemmat neljä maalia, Maceda kaksi, Sarabia yhden ja Señor vielä ratkaisevan maalin ottelun 84 minuutilla.


title: Espanjan jalkapallomaajoukkue

text: Lopputurnauksen alkulohkossa Espanja pelasi 1–1-tasapelin sekä Romaniaa että Portugalia vastaan ennen 1–0-voittoa Länsi-Saksasta, mikä toi joukkueelle lohkovoiton. Välierässä Espanja kukisti turnauksen mustan hevosen Tanskan rangaistuspotkuilla 5–4 (1–1 ja.) Preben Elkjærin epäonnistuttua omalla vuorollaan. Loppuottelussa Espanja sai vastaansa isäntäjoukkueen Ranskan, jonka kapteenina toimi turnauksen maalikuningas Michel Platini. Maalittoman ensimmäisen jakson jälkeen isännät marssivat mestaruuteen Platinin ja Bruno Bellonen maaleilla, ja Espanjan oli tyytyminen hopeamitaleihin.


title: Espanjan jalkapallomaajoukkue

text: Ranskan EM-kilpailuiden 1984 jälkeen Espanja joutui suurista odotuksista huolimatta pettymään kerta toisensa jälkeen eikä selviytynyt arvokilpailuissa puolivälieriä pidemmälle yli 20 vuoteen. Puolivälierätappio oli kohtalona myös vuoden 2006 MM-kilpailuissa Saksassa, jossa joukkuetta valmensi Luis Aragonés.


title: Espanjan jalkapallomaajoukkue

text: Vuoden 2008 EM-kilpailuiden karsinnat alkoivat Aragonésin Espanjalta heikosti, mutta joukkue onnistui lopulta voittamaan lohkonsa, jossa pelasivat myös Ruotsi, Pohjois-Irlanti, Tanska, Latvia, Islanti ja Liechtenstein. Suurta huomiota herätti maajoukkueen kapteenin ja historian parhaan maalintekijän Raúlin pudottaminen joukkueesta kesken karsintojen.


title: Espanjan jalkapallomaajoukkue

text: Itävallassa ja Sveitsissä pelatussa lopputurnauksessa Espanja mursi ”kirouksensa” ja eteni arvokilpailuiden loppuotteluun 24 vuoden tauon jälkeen. Alkulohkossaan joukkue kohtasi Venäjän, Ruotsin ja Kreikan, ja selviytyi jatkoon lohkovoittajana menettämättä pistettäkään. Joukkueen hahmoja oli neljä maalia tehnyt hyökkääjä David Villa, joka lopulta voitti näillä maaleilla myös turnauksen maalikuninkuuden.


title: Espanjan jalkapallomaajoukkue

text: Puolivälierä hallitsevaa maailmanmestaria Italiaa vastaan päättyi maalittomana varsinaisen peliajan ja jatkoajan jälkeen. Ratkaisua haettiin rangaistuspotkukilpailussa, jonka Espanja voitti 4–2. Ratkaisevan maalin teki Cesc Fàbregas, mutta suurin sankari oli maalivahti Iker Casillas, joka torjui Italian neljästä yrityksestä kaksi. Kyseessä oli ensimmäinen kerta sitten vuoden 1920 olympialaisten, kun Espanja voitti Italian arvo-ottelussa. Alkulohkosta tuttua Venäjää vastaan pelatun välierän Espanja selvitti vaivatta maalein 3–0. 29. kesäkuuta 2008 Wienin Ernst-Happel-Stadionilla pelatussa loppuottelussa joukkue kukisti Saksan 1–0 Fernando Torresin ensimmäisen jakson maalilla, ja voitti näin arvokilpailuhistoriansa toisen Euroopan-mestaruuden 44 vuoden odotuksen jälkeen. Joukkueen keskikenttämies Xavi valittiin turnauksen parhaaksi pelaajaksi, ja hänen ohellaan turnauksen 23 pelaajan tähdistöjoukkueeseen valittiin espanjalaisista Casillas, Fàbregas, Andrés Iniesta, Carlos Marchena, Carles Puyol, Marcos Senna, Torres ja Villa. Mestaruuden myötä Espanja nousi heinäkuussa 2008 Kansainvälisen jalkapalloliiton maajoukkuerankingin kärkipaikalle ensimmäistä kertaa rankingin historiassa.


title: Espanjan jalkapallomaajoukkue

text: Hallitsevana Euroopan-mestarina Espanja pääsi osallistumaan ensimmäistä kertaa Maanosaliittojen cupiin Etelä-Afrikassa kesällä 2009. Aragonésin seuraajaksi pian kesän 2008 EM-kilpailuiden jälkeen palkattu Vicente del Bosque jatkoi Aragonésin aloittamaa hyvää työtä ja johti Espanjan ennätykselliseen 15 ottelun voittoputkeen. Australian, Brasilian ja Ranskan jakaman aikaisemman 14 peräkkäisen voiton ennätyksen Espanjan rikkoi kesäkuussa 2009 Maanosaliittojen cupin ottelussa isäntämaa Etelä-Afrikkaa vastaan. Samalla Espanjan peräkkäisten tappiottomien otteluiden määrä nousi 35:een, joka sivuaa Brasilian aikaisempaa ennätystä. Molemmat putket tulivat kuitenkin päätökseensä seuraavassa välieräottelussa Yhdysvaltoja vastaan. Pronssiottelussa Espanja voitti toistamiseen Etelä-Afrikan.


title: Espanjan jalkapallomaajoukkue

text: Vuoden 2010 MM-kilpailuihin Espanja karsi samassa lohkossa Armenian, Belgian, Bosnia ja Hertsegovinan, Turkin ja Viron kanssa. Joukkue voitti kaikki kymmenen otteluaan ja pääsi lohkovoittajana suoraan lopputurnaukseen.


title: Espanjan jalkapallomaajoukkue

text: Kesän 2010 MM-lopputurnaukseen Etelä-Afrikassa Espanja lähti suurimpana ennakkosuosikkina. Kaikkien suureksi pettymykseksi se kuitenkin hävisi ensimmäisen pelinsä Sveitsille, vaikka pyörittelikin komeasti palloa täydet 90 minuuttia. Espanja kuitenkin voitti jälkimmäisissä lohkopeleissään Hondurasin 2–0 ja Chilen 2–1 edeten täten lohkoykkösenä jatkoon. Valmentaja Del Bosquen taktiikka sai jyrkkää kritiikkiä tylsyydestään. Neljännesvälierissä Espanja sai vastaansa naapurimaa Portugalin, joka ei ollut siihen mennessä päästänyt maaliakaan kisoissa. Ottelun ratkaisi 56. minuutilla David Villa, jonka Barcelonan pallotaiturit Xavi ja Andrés Iniesta järjestivät maalipaikkaan. Myöhemmin huomattiin Villan olleen niukasti paitsiossa tilanteessa. Espanja kuitenkin pääsi jatkoon neljännesvälieristä ja sai vastaansa Paraguayn puolivälierissä. Ottelusta tuli Espanjalle yllättävän tiukka, mutta lopulta David Villa ratkaisi senkin ottelun loppuminuuteilla ja maa oli ensimmäistä kertaa historiassaan MM-välierissä. Finaaliin edetäkseen Espanjan oli kaadettava Saksa, joka oli siihen mennessä tehnyt kisoissa 13 maalia ja päästänyt kaksi. Saksa oli tunnettu kovasta vastahyökkäyspeleistään, jolla se oli jo kaatanut suurinumeroisesti niin Australian, Englannin kuin Argentiinankin. Valmentaja Del Bosquen taktiikka nollasi kuitenkin täydellisesti Saksan vastahyökkäykset ja 76. minuutilla Carles Puyol puski kulmatilanteesta Espanjan finaaliin. Johannesburgin Soccer Cityllä pelatussa loppuottelussa Espanja kohtasi Hollannin, joka tuli täydet 120 minuuttia kovaa ja säälimättä päälle rikkoen täten Espanjan pelin. Lopulta Andrés Iniesta ratkaisi mestaruuden Espanjalle, kun jatkoaikaa oli vain neljä minuuttia jäljellä. Vahvaan pallonhallintaan ja lyhytsyöttöpeliin pohjannut Espanja teki turnauksen seitsemässä ottelussaan vain kahdeksan maalia ja päästi kaksi. Joukkueen paras maalintekijä oli edellisen EM-turnauksen tapaan David Villa viidellä maalillaan. Hän oli myös koko turnauksen paras maalintekijä Thomas Müllerin, Wesley Sneijderin ja Diego Forlánin ohella, mutta FIFA:n Kultainen -kenkä palkinto myönnettiin Müllerille, joka antoi eniten maalisyöttöjä. Espanjan maalivahti Iker Casillas palkittiin Kultainen hanska -palkinnolla ja Espanjan joukkue Reilu peli -palkinnolla.


title: Espanjan jalkapallomaajoukkue

text: Monet Espanjan huippupelaajat tulevat Kataloniasta ja Baskimaasta, joiden oma kansallistunne on voimakas. Tästä huolimatta kiihkomielisimmätkään baskit tai katalaanit eivät ole kieltäytyneet Espanjan maajoukkueessa pelaamisesta, vaikka heille kyseessä ei usein ole ollut kansallinen sydämenasia, vaan mahdollisuus jalkapalloilla korkeimmalla kansainvälisellä tasolla. Kansallisen epäyhtenäisyyden ei ole katsottu olleen pelaajien panoksen osalta haitaksi maajoukkue-esityksille, mutta sen sijaan kannattajien suhteen asian on katsottu olevan toisin. Jalkapallomaajoukkue ei herätä vastaavanlaista kiihkoa kuin monissa muissa suurissa jalkapallokulttuurimaissa, vaan näiltä osin merkittävämpiä ovat seurajoukkueet. Esimerkiksi Barcelonan kapteeni ja puolustajaikoni Carles Puyol on todennut olevansa katalaani, mutta haluavansa pelata MM-kilpailuissa, ja hänen on sinne mentävä Espanjan maajoukkueessa. Omat, Fifaan tai Uefaan kuulumattomat joukkueensa on myös Katalonialla, Galicialla, Baskimaalla ja Andalusialla (ks. Katalonian jalkapallomaajoukkue, Galician jalkapallomaajoukkue, Baskimaan jalkapallomaajoukkue ja Andalusian jalkapallomaajoukkue).


title: Espanjan jalkapallomaajoukkue

text: Maajoukkueella ei ole varsinaista kansallisstadionia, mutta eniten otteluita se on pelannut Madridin Santiago Bernabéulla. Katalaanien ja baskien voimakkaasta kansallistunteesta johtuen maajoukkue ei pelaa kotiotteluitaan Kataloniassa tai Baskimaassa, ja Madridissakin nykyään vain harvoin, koska silloin katalaanit ja baskit saattaisivat osoittaa mieltään. Maajoukkueen kotikenttinä toimivat Valencia, Sevilla ja muutamat pienemmät kaupungit.


title: Espanjan jalkapallomaajoukkue

text:
Kesäolympialaiset
Välimeren kilpailut


title: Espanjan jalkapallomaajoukkue

text: Espanja pelasi vuosina 2007–2009 ennätykselliset 35 ottelua peräkkäin ilman tappioita, ja sivusi täten Brasilian aikaisemmin tekemää ennätystä. Ennätysputki sai alkunsa 15. marraskuuta 2006 ystävyysottelussa Romanialle kärsityn 1–0-tappion jälkeen. 35 ottelusta 32 päättyi Espanjan voittoon, ja vain kolme päättyi tasapeliin. Samalla Espanja voitti 15 peräkkäistä ottelua, mikä on myös ennätys. Italiaa vastaan vuoden 2008 EM-kilpailuissa pelattu puolivälieräottelu, jonka Espanja voitti rangaistuspotkukilpailun jälkeen, lasketaan tilastossa tasapeliksi. Kaiken kaikkiaan Espanja teki otteluissa yhteensä 73 maalia ja päästi 11. Kreikka oli ainoa joukkue, joka onnistui tekemään enemmän kuin yhden maalin Espanjaa vastaan.


title: Espanjan jalkapallomaajoukkue

text: Putket saivat päätöksensä 24. kesäkuuta 2009 vuoden 2009 Maanosaliittojen cupin välieräottelussa Yhdysvaltoja vastaan. Espanja hävisi ottelun maalein 2–0.


title: Espanjan jalkapallomaajoukkue

text:
Espanjan joukkue Kansojen liigan ottelussa Kroatiaa vastaan 15. marraskuuta 2018 ja ystävyysottelussa Bosnia ja Hertsegovinaa vastaan 18. marraskuuta 2018.
"Ottelut ja maalit on päivitetty 18. marraskuuta 2018 Bosnia ja Hertsegovinaa vastaan pelatun ottelun jälkeen."


title: Espanjan jalkapallomaajoukkue

text:
Muut viimeisten 12 kuukauden aikana pelattuihin maaotteluihin nimetyt pelaajat:Päivitetty "16. marraskuuta 2018".
Päivitetty "16. marraskuuta 2018".


title: Espanjan jalkapallomaajoukkue

text: Tummennetut pelaajat pelaavat edelleen.


title: Abe Lenstra

text: Abe Lenstra (27. marraskuuta 1920 Heerenveen, Alankomaat - 2. syyskuuta 1985) oli friisiläinen jalkapalloilija, jonka parhaat vuodet ajoittuivat 1950-luvulle.


title: Abe Lenstra

text: Hän pelasi seurauransa aikana useissa joukkueissa, muun muassa vv LTCissa, mutta erityisesti hän on profiloitunut SC Heerenveenin (silloin "VV Heerenveen") mieheksi. Seuran nykyinen kotistadion on nimetty Lenstran mukaan 15. maaliskuusta 1986 lähtien.


title: Abe Lenstra

text: Alankomaiden maajoukkueessa Lenstra pelasi 47 ottelua ja teki 33 maalia.


title: Abe Lenstra

text: Vuonna 1977 hän sai aivoveritulpan ja joutui viettämään lopun elämänsä pyörätuolissa vuonna 1985 tapahtuneeseen kuolemaansa saakka.


title: Mílos

text: Mílos eli "Melos" () on Kreikan saari, joka kuuluu Kykladien saariryhmään. Saaren pinta-ala on 150,6 neliökilometriä ja asukasluku 4 977 (vuonna 2011). Hallinnollisesti Mílos kuuluu Míloksen kuntaan, Míloksen alueyksikköön ja Etelä-Egean saarten alueeseen. Saaren pääkylä on Pláka.


title: Mílos

text:
Mílos sijaitsee Välimereen kuuluvassa Egeanmeressä noin 120 kilometriä itään Lakonian rannikosta. Se on Kykladien lounaisin saari. Sen lähimmät suuremmat saaret ovat Kímolos ja Polýaigos koillispuolella ja Antímilos luoteispuolella.
Saaren pinta-ala on noin 160 neliökilometriä, josta suurin osa on mäkistä maastoa. Korkein kukkula on Profítis Ilías (751 metriä) saaren länsiosassa. Kuten muutkin Kykladit, saari on tuliperäinen, mikä näkyy maastossa laavakivien yleisyytenä. Se näkyy myös saaren muodossa: siihen tunkeutuu luoteesta lahti, joka muodostaa luonnonsataman, jakaen saaren kahteen suurin piirtein yhtä suureen osaan. Saaren tulivuori on edelleen jossain määrin aktiivinen, ja saaren itäosassa onkin kuumia rikkilähteitä.


title: Mílos

text: Mílos kuuluu hallinnollisesti Míloksen kuntaan, johon kuuluu myös pienempiä lähisaaria, kuten Antímilos.


title: Mílos

text: Saaren suurimmat asutukset ovat pääsatama Adámantas (Adámas, 1 347 asukasta), Triovasálos (838), pääkylä Pláka eli Míloksen kylä (749), Péran Triovasálos (649), Trypití (540) ja Apollónia (Pollónia, 272). (Katso myös: Luettelo Míloksen kunnan kylistä.)


title: Mílos

text: Míloksen sijainti Kreikan mannermaan ja Kreetan välissä sekä sen laavalasivarannot tekivät saaresta tärkeän keskuksen pronssikaudella. Fylakopísta saaren koillisrannikolta on löydetty osa kaupungin muuria sekä minolainen palatsi, jossa on tärkeitä seinämaalauksia. Myös ruukkuja on löytynyt paljon. Historiallisella ajalla saaren asuttivat Lakoniasta tulleet doorilaiset. Vanhalla ajalla siellä sijaitsi Meloksen kaupunki ja kaupunkivaltio ("polis"). Saarelta on löydetty useita tunnetuiksi tulleita antiikin ajan taideteoksia, ehkä tärkeimpänä niin kutsuttu Milon Venus eli Meloksen Afrodite.


title: Mílos

text: Saarelta lähetettiin laivoja Salamiin taisteluun, vaikka Mílos ei ottanutkaan osaa Deloksen meriliittoon ja pyrki pysymään puolueettomana peloponnesolaissodassa. Vuonna 415 eaa. ateenalaiset valtasivat saaren ja surmasivat kaikki asekuntoiset saarelaiset. Naiset ja lapset ateenalaiset myivät orjuuteen tuoden tilalle 500 ateenalaista uudisasukkaiksi. Tapahtumista kertoo Thukydides tunnetussa Melos-dialogissaan, joka on osa hänen teostaan "Peloponnesolaissota". Thukydides kuvaa, miten Ateenan valtio hylkäsi ne ihanteet, jotka sillä oli ollut sodan alkaessa, ja alkoi tavoitella vain omaa etuaan. Sodan loppupuolella spartalaiset asuttivat saaren jälleen lakonialaisilla, mutta se ei koskaan saavuttanut aiempaa vaurauttaan.


title: Mílos

text: Kristillisen ajan alkaessa Míloksella oli paljon juutalaisia, ja kristinusko levisi saarelle varhain. Latinalaisen keisarikunnan aikana saari oli osa Náxoksen herttuakuntaa.


title: Mílos

text: Saaren väkiluku, joka oli antiikin aikana luultavasti ollut hyvinkin korkea, laski koko 1900-luvun. Vuonna 2001 saaren väkiluku oli vain 4 771.


title: Mílos

text: Míloksen nähtävyyksiin kuuluvat muun muassa Míloksen arkeologinen museo; antiikin aikaiset kaupungin rauniot sekä niiden lähellä sijaitsevat Míloksen varhaiskristilliset katakombit, jotka ovat Kreikan varhaisin tunnettu kristillinen kohde; Fylakopín pronssikautisen kaupungin jäänteet; sekä Míloksen kaivosmuseo. Míloksen rannikolla on kalliomuodostelmia ja luolia, joille pääsee turistiveneillä.


title: Mílos

text: Mílokselta kaivetaan ja myydään ympäri maailman perliittiä ja kaoliinia. Aiemmin saarelta kaivettiin myös rikkiä ja kipsiä. Antiikin aikana Míloksen aluna oli tunnettua. Saarella kasvaa appelsiinia, sypressejä sekä katajaa. Puuvillaa ja ohraa viljellään. Saari on kuitenkin suhteellisen kuiva.


title: Mílos

text: Saaren pääsatama on Adámantas. Sieltä on yhteys muun muassa Pireukseen sekä lähisaarille. Míloksen lentoasema, josta on lentoja Ateenaan, sijaitsee saaren keskiosissa noin viisi kilometriä Adámantaksesta ja noin kahdeksan kilometriä Plákasta.


title: Mika Poutala

text: Mika Poutala (s. 20. kesäkuuta 1983 Helsinki) on suomalainen uransa jo lopettanut sprinttimatkoille erikoistunut pikaluistelija. Seuratasolla hän edusti Helsingin Työväen Luistelijoita.


title: Mika Poutala

text: Poutala aloitti luistelun 7-vuotiaana. Vuonna 2004 hän voitti 500 metrin matkan yleisluistelijoiden EM-kilpailuissa Heerenveenissä. 18. joulukuuta 2005 Poutala voitti kaikkien aikojen toisena suomalaisena maailmancupin osakilpailun ollen 100 metrin nopein Inzellissä. Maailmancup-kaudella 2005–2006 hän sijoittui 100 metrin cupin loppupisteissä toiseksi.


title: Mika Poutala

text: Torinon olympialaisissa 2006 Poutala oli 500 metrillä 22:s ja 1 000 metrillä 26:s. Vancouverin olympialaisissa 2010 hän johti 500 metrin kilpailua ensimmäisen luistelun jälkeen sijoittuen lopulta viidenneksi. 1 000 metrillä Poutala oli kahdeksas. Sotšin olympialaisissa 2014 hän oli 500 metrillä 29:s. Pyeongchangin olympialaisissa 2018 sijoitus 500 metrillä oli neljäs, olympiamitalin jäädessä kolmen sadasosan päähän. 1 000 metrillä hän oli kuudestoista.


title: Mika Poutala

text: Matkakohtaisissa MM-kilpailuissa Poutala sijoittui 500 metrillä neljänneksi Richmondissa 2009, Inzelissä 2011 ja Kolomnassa 2016, seitsemänneksi Naganossa 2008 ja Heerenveenissä 2012 sekä kymmenenneksi Salt Lake Cityssä 2007. 1 000 metrillä hän on ollut yhdeksäs (2008) ja kymmenes (2009, 2016). Sprinttereiden MM-kilpailuissa Poutala oli neljäs Calgaryssa 2012, viides Calgaryssa 2017 ja Changchunissa 2018, kuudes Heerenveenissä 2008, Moskovassa 2009, Ohihirossa 2010 ja Soulissa 2016, seitsemäs Salt Lake Cityssä 2013 ja Astanassa 2015 sekä 15:s Hamarissa 2007.


title: Mika Poutala

text: Poutala voitti hopeaa vuoden 2018 EM-kilpailuissa Kolomnassa 500 metrillä ajalla 34,85 voittaen kolmanneksi tulleen venäläisen Pavel Kuližnikovin vain neljällä tuhannesosasekunnilla. Myös joukkuesprintissä Poutala ylsi Pekka Koskelan ja Harri Levon kanssa hopealle. 1 000 metrillä hän sijoittui viidenneeksi.


title: Mika Poutala

text: Marraskuussa 2007 Poutala luisteli Salt Lake Cityssä sprinttereiden yhteispisteet 137,830, joka oli uusi Suomen ennätys – tosin samoissa kilpailuissa 1 000 metrin maailmanennätyksen luistellut Pekka Koskela oli kolmella matkalla Poutalaa nopeampi mutta jätti päätöskilpailun luistelematta. Viikkoa myöhemmin Calgaryssa Poutala luisteli uuden 500 metrin Suomen ennätyksen 34,39. Maailmancupkauden 2007–2008 kokonaispisteissä hän oli 100 metrillä toinen.


title: Mika Poutala

text: Joulukuussa 2009 Poutala luisteli Calgaryn maailmancup-osakilpailussa 500 metriä kahdesti SE-aikaan 34,38. Yhteisaika 68,76 oli puolestaan uusi 2 × 500 metrin Suomen ennätys. Hän sijoittui kilpailuissa ensimmäiseksi ja toiseksi. Seuraavana viikonloppuna Salt Lake Cityssä hän paransi 500 metrin Suomen ennätystään aikaan 34,31. 500 metrin maailmancupin kokonaispisteissä hän oli kaudella 2009–2010 kolmas.


title: Mika Poutala

text: 13. marraskuuta 2015 Poutala teki Calgaryssa maailmancupin avauskisassa uuden Suomen ennätyksen 34,28 ja sijoittui toiseksi. Maailmancupin palkintokorokesijoitus oli Poutalalle ensimmäinen yli viiteen vuoteen. 1 000 metrin maailmancupin osakilpailussa hän on sijoittunut toiseksi Harbinissa marraskuussa 2016 ja kolmanneksi Salt Lake Cityssä 2009.


title: Mika Poutala

text: Poutala teki sprinttereiden MM-kilpailuissa Calgaryssa 26. helmikuuta 2017 Suomen ennätyksen sekä 500 metrillä 34,23 että yhteispisteissä 136,635. 8. joulukuuta 2017 Poutala paranteli SE tulostaan Salt Lake Cityssä kuudella sadasosalla. Aika riitti kilpailun kakkossijaan ja on kaikkien aikojen viidenneksi nopein tulos. Tämä oli Poutalan 18:s palkintosija maailmancupissa ja 12:s 500 metrillä.


title: Mika Poutala

text: Poutala ilmoitti toukokuussa 2018 perhesyiden vuoksi lopettavansa luisteluransa.


title: Mika Poutala

text: Vapaa-ajallaan Poutala esittää hengellistä rap-musiikkia taiteilijanimellä "Plastic". Hän teki muun muassa Torinon olympialaisiin Suomen joukkueen virallisen kisakappaleen. Poutala on helluntailainen ja Hakaniemessä sijaitsevan Saalem-seurakunnan jäsen ja kertoo lukevansa Raamattua päivittäin.


title: Vesijärvi (Päijät-Häme)

text: Vesijärvi on Kymijoen vesistön järvi, joka sijaitsee Päijät-Hämeessä ensimmäisen ja toisen Salpausselän välissä. Järven eteläpäässä on Lahden kaupunki, pohjoisessa järvi on yhteydessä Päijänteeseen Vääksyn kanavan kautta. Vesijärven pituus on 25 kilometriä ja pinta-ala 108 neliökilometriä. Vesijärven keskisyvyys on kuusi metriä ja sen syvin kohta Kajaanselällä on 42 metriä. Veden viipymä on 5,4 vuotta. Järven pinta on noin 81 metriä meren pinnan tasosta ja noin kolme metriä Päijännettä ylempänä.


title: Vesijärvi (Päijät-Häme)

text: Erotukseksi muista Vesijärvi-nimisistä järvistä järvestä käytetään joskus nimeä "Lahden Vesijärvi". Aikaisemmin sitä kutsuttiin joskus ”Hollolan järveksi”, Hollola kun oli tuolloin seudun paikkakunnista merkittävin.


title: Vesijärvi (Päijät-Häme)

text: Vesijärven rantaviivan pituus on 227 kilometriä ja noin 50 saaren rantaviivojen pituus 31 kilometriä. Saarten yhteinen pinta-ala on 4,5 neliökilometriä. Alueella on 1 304 rantakiinteistöä, joista vapaa-ajan asuntoja on 1 222 ja muita asuinrakennuksia 82. Vesijärven valuma-alueen pinta-ala on 515 neliökilometriä, josta metsää on 60 prosenttia, peltoa 23 prosenttia, suota kahdeksan prosenttia ja asuttuja alueita yhdeksän prosenttia.


title: Vesijärvi (Päijät-Häme)

text: Vesijärvi jakautuu neljään salmien ja kapeikkojen erottamaan suurempaan altaaseen: Enonselkään, Kajaanselkään, Komonselkään ja Laitialanselkään, sekä kahteen lahteen, Paimelanlahteen ja Kirkkolahteen.


title: Vesijärvi (Päijät-Häme)

text: Vesijärvi laskee Vääksynjokea ja Vääksyn kanavaa pitkin Päijänteeseen.


title: Vesijärvi (Päijät-Häme)

text: Vesijärvi on tunnettu jätevesipäästöjen aiheuttamasta rehevöitymisestään.


title: Vesijärvi (Päijät-Häme)

text: Vesijärveä kuuluu vesikasvillisuudeltaan Suomen rikkaimpiin järviin, ja sen monet rehevät lahdet ovat tärkeitä lintuvesiä. Järven länsiosassa erilliset vesilintulahdet Kirkonselkä, Laasonpohja, Lahdenpohja, Teräväiset ja Kailanpohja kuuluvat osana Kutajärven alue -nimiseen Natura 2000 -luonnonsuojelualueeseen yhdessä Hollolan Kutajärven kanssa.


title: Vesijärvi (Päijät-Häme)

text: Historiallisesti Vesijärveä on pidetty kalaisana järveä. Sen tunnetuin kala on Paimelanlahden lahna. Suurin Suomessa pyydetty lahna (11,5 kg) kalastettiin sieltä 1912. Järvestä saatiin myös hyviä muikku- ja ankeriassaaliita. 1700-luvulla yleinen kuha hävisi kahdessa vuosisadassa miltei täysin, mutta sitä istutettiin Vesijärviprojekti I:n yhteydessä runsaasti, kuten myös pienemmissä määrin järvilohta, järvitaimenta ja toutainta.


title: Vesijärvi (Päijät-Häme)

text: Vesijärveen laskettiin teollisuuden vesiä jo Lahden tultua kaupungiksi 1905. Lisäteollistuminen ja etenkin kaupungin jätevesien suora laskeminen aiheutti sen, että järvi oli erittäin rehevöitynyt 1960- ja 1970-luvuilla. 1975 perustettiin Kariniemen jätevedenpuhdistamo, mikä poisti 70 prosenttia Vesijärveen kohdistuneesta jätevesikuormituksesta. Huhtikuussa 1976 jätevesien laskeminen Vesijärveen lopetettiin kokonaan.


title: Vesijärvi (Päijät-Häme)

text: Vesijärven elvyttämiseen tähtäävä Vesijärviprojekti I alkoi vuonna 1987. Järven sinileväkukinnot päättyivät 1990, mutta alkoivat myöhemmin uudelleen. Vesijärven puhdistamiseksi aloitettiin uusi projekti, Vesijärviprojekti II 2002–2006.


title: Vesijärvi (Päijät-Häme)

text: Järven suojelu on muodostanut kansalaistoimintaakin. Vesijärveä varten on perustettu Vesijärven Ystävät ry. Päijät-Hämeen Vesijärvisäätiö on perustettu elvytysprojektien työn jatkajaksi.


title: Vesijärvi (Päijät-Häme)

text: Lahden kaupungin kasvu Hollolan kylästä Lahden kauppalaksi 1878 ja Hollolan kunnasta itsenäiseksi Lahden kaupungiksi 16. marraskuuta 1905 perustui Vesijärven asemalta alkavaan Lahti–Riihimäki-rataan, joka yhdisti Päijänteen vesikuljetusreitin Helsinkiin vievään rautatieyhteyteen. Ratayhteys avattiin 1870. Asetus Lahden kaupungiksi muuttamisesta Hollolan kunnan Lahden kauppalasta oli annettu jo 1. marraskuuta 1905, mutta Venäjällä olevista levottomuuksista saattoi johtua, että se saatiin tiedoksi vasta 16. marraskuuta 1905.


title: Vesijärvi (Päijät-Häme)

text: Vesijärven rannalla sijaitsi myös Niemen rautatieasema, joka oli kapearaiteisen Loviisan–Vesijärven rautatien pohjoinen pääteasema. Asema rakennettiin 1900-luvun alussa Loviisa-Vesijärvi -radan rakentamisen yhteydessä, joka avattiin yleiselle liikenteelle helmikuussa 1904. Vuoden 1918 keväällä sisällissodassa asema vauroitui niin pahoin, että sitä ei enää käytetty matkustajaliikenteessä, mutta rautatien rahtikuljetukset vesijärven rannalla sijaitsevilta teollisuuslaitoksilta jatkuivat radan lakkauttamiseen asti vuoteen 1960.


title: Vesijärvi (Päijät-Häme)

text: Lahden Vesijärven satama on muuttunut teollisuutta palvelevasta satamasta virkistyskäyttöä palvelevaksi Ankkurinlahden alueeksi, jossa on Sibeliustalo ja ravintolalaivoja sekä Mukkulaan rajoittuva uusi kerrostalolähiö.


title: Vesijärvi (Päijät-Häme)

text: Huvivenelaitureita on Lahdessa Vesijärven sataman lisäksi muun muassa Messilän kartanon rannassa.Vesijärven valuma-alue 14.24 on osa Kymijoen vesistöä, ja liittyy 2. jakovaiheen vesistöalueena Suur-Päijänteen 14.2 -valuma-alueeseen. Vesijärven valuma-alueen 3. jakovaiheen vesistöalueet ovat:Vuonna 2016 pidettiin ensimmäinen Vesijärvi-viikko, johon liittyy viikon ajan Vesijärvi-aiheisia tapahtumia Hollolassa, Lahdessa ja Asikkalassa.


title: Stiff Little Fingers

text: Stiff Little Fingers on vuonna 1977 perustettu pohjoisirlantilainen punk-/rockyhtye, josta esimerkiksi Green Day on ottanut vaikutteita omaan musiikkinsa. Yhtyeen tunnetuimpiin kappaleisiin kuuluu muun muassa ”Suspect Device” ja ”Gotta Getaway”. Stiff Little Fingers esiintyi Oulun Kuusrockissa 1979. Yhtye hajosi vuonna 1983, mutta teki comebackin vuonna 1987.


title: Teairra Marí

text: Teairra Maria Thomas (s. 2. joulukuuta 1987 Detroit, Michigan) on afroamerikkalainen R&B -artisti.


title: Teairra Marí

text: Hän aloitti uransa jo 12-vuotiaana, ja levytti serkkunsa kellarissa. Tuottaja Big Mike on ohjannut hänen uraansa sitä asti kun Mari oli 13-vuotias. Läpimurto tuli 16-vuotiaana, ja toinen single No Daddy ja siitä tehty video toivat kaupallista menestystä ja näkyvyyttä MTV-kanavalla.


title: Teairra Marí

text: AlbumitSinglet


title: Pius VIII

text: Pius VIII (syntymänimeltään Francesco Saverio Castiglioni, 20. marraskuuta 1761 Cingoli – 1. joulukuuta 1830), toimi Rooman piispana ja katolisen kirkon johtajana vuosina 1829–1830.


title: Pius VIII

text: Castiglionista tuli Montalton piispa vuonna 1800. Ranskan vallattua alueen Napoleonille Castiglioni kieltäytyi vannomasta uskollisuutta Napoleonille ja joutui vankilaan. Napoleonin Ranskan kukistuttua Castiglionista tuli kardinaali vuonna 1816.


title: Pius VIII

text: Paaviksi Castiglioni valittiin 31. maaliskuuta 1829. Pius VIII:n terveys oli heikko jo paaviksi valinnan aikana, ja hänen paaviutensa kestikin vain 20 kuukautta. Paavin heikosta terveydestä huolimatta on esitetty salaliittoteorioita, joiden mukaan hänet olisi myrkytetty. Nämä teoriat perustuvat paavin hovissa vaikuttaneen prinssi Agostino Chigin tekemään paavin ruumiinavausta koskevaan päiväkirjamerkintään, jossa hän toteaa, että paavin sisäelimet olivat hyväkuntoiset.


title: Roberto Benigni

text: Roberto Benigni (s. 27. lokakuuta 1952 Castiglion Fiorentino, Italia) on italialainen elokuva- ja televisionäyttelijä sekä -ohjaaja. Hänet tunnetaan tragikomediastaan "Kaunis elämä", jonka hän on ohjannut, käsikirjoittanut ja jossa hän näyttelee itse pääosaa.


title: Roberto Benigni

text: "Kaunis elämä" toi Benignille Oscar-palkinnon parhaasta miespääosasta. Lisäksi hän oli ehdolla parhaasta ohjauksesta ja parhaasta alkuperäiskäsikirjoituksesta. Benigni sai roolisuorituksestaan myös muun muassa Baftan ja SAG-palkinnon.


title: Roberto Benigni

text: Italiassa Benigni tuli kuuluisuuteen 1970-luvun televisiosarjasta "Televacca", joka kuitenkin hyllytettiin sensuurin takia.


title: Roberto Benigni

text: Benigni on tehnyt pääasiassa töitä italialaisen elokuvan parissa, mutta on näytellyt myös muualla, esimerkiksi kolmessa amerikkalaisen Jim Jarmuschin ohjaamassa elokuvassa, "Down by Law", "Night on Earth" ja "Kahvia ja tupakkaa".


title: Suomen Kristillisen Työväen Liitto

text: Kristillisen Työväen Liitto (KrTL) on vuonna 1906 perustettu puoluepoliittisesti sitoutumaton kristillinen järjestö. Se toimi poliittisena puolueena 1906–1922.


title: Suomen Kristillisen Työväen Liitto

text: Kristillisiä työväenyhdistyksiä alettiin perustaa vastavetona työväenliikkeen, varsinkin sosialidemokraattien Forssan puoluekokouksen 1903 jälkeiselle kirkkovastaisuudelle. Ensimmäinen kristillinen työväenyhdistys perustettiin Tampereella 1905, mutta useita muitakin yhdistyksiä perustettiin samoihin aikoihin. Seuraavana vuonna päätettiin perustaa "Suomen Kristillisen Työväen Liitto" (SKrTL) kattojärjestöksi. Liiton perustava kokous pidettiin 1906 Tampereella, johon saapui edustajia 26:sta kristillisestä työväenyhdistyksestä.


title: Suomen Kristillisen Työväen Liitto

text: Liitto nousi eduskuntaan ensimmäisissä eduskuntavaaleissa 1907 ja pysyi siellä 1913 saakka. Se sai kansanedustajiaan uudelleen eduskuntavaaleissa 1916, mutta ei vaaleissa 1917. SKrTL pääsi vielä eduskuntavaaleissa 1919 eduskuntaan, mutta ei osallistunut eduskuntavaaleihin 1922 protestoiden mielestään pieniä puolueita syrjinyttä vaalilakia. Liitto osallistui kunnallisvaaleihin vuosittain 1918-1922, jonka jälkeen se lopetti poliittisen toimintansa.Nykyiseltä nimeltään Kristillisen Työväen Liitto (SKrTL) toimii edelleen yhdyssiteenä kristillisten työväenyhdistysten välillä. Liitto toimii evankelioivana ja sosiaalityötä tekevänä evankelis-luterilaisen kirkon yhteydessä. Liitto julkaisee kerran kuukaudessa ilmestyvää lehteä "Sana ja Työ".


title: Pius VII

text: Pius VII, alkuperäinen nimi Barnaba Niccolò Maria Luigi Chiaramonti, (14. elokuuta 1742, Cesena – 20. elokuuta 1823) toimi Rooman piispana ja katolisen kirkon johtajana eli paavina 14. maaliskuuta 1800 alkaen kuolemaansa saakka.


title: Pius VII

text: Pius VII oli Vatikaanin Annuario Pontificio -vuosikirjassa julkaistun epävirallisen, epäluotettavan ja perimätietoon perustuvan paaviluettelon mukaan 251. paavi. Hänen paavikautensa eli pontifikaattinsa tärkeimmät tapahtumat liittyivät katolisen kirkon ja Napoléon Bonaparten johtaman Ranskan välisiin kiistoihin.


title: Pius VII

text: Pius VII:n tekoihin kuuluu muun muassa Kirkkovaltion neuvotteleminen Napoleonilta, sen uudelleen menettäminen ja takaisin saaminen Wienin kongressissa. Lisäksi Pius VII:n aikana Rooma vakiintui katolisen maailman valtakeskukseksi ja sen piispasta eli paavista tuli Wienin kongressin jälkeen Euroopan viimeinen jäljellä oleva ruhtinaspiispa. Pius VII myös perusti uudelleen jesuiittajärjestön.


title: Pius VII

text: Chiaramonti syntyi italialaiseen aatelissukuun. Hän opiskeli Ravennassa ennen liittymistään benediktiineihin vuonna 1756. Chiaramonti toimi opettajana sääntökunnassa, kunnes hänen urakehityksensä katolisen kirkon piirissä lähti vauhtiin hänen vanhan perheystävänsä Giovanni Braschin tultua valituksi paaviksi. Otettuaan nimekseen Pius VI Braschi nimitti Chiaramontin ensin San Calliston luostarin apotiksi vuonna 1776. Kardinaalin arvonimen Chiaramonti sai vuonna 1785.


title: Pius VII

text: 1. joulukuuta 1799 kardinaalit eivät kokoontuneet normaaliin tapaan Sikstuksen kappelissa Roomassa vaan Itävallan hallitsemalla alueella sijaitsevassa benediktiiniluostarissa. Edellinen paavi Pius VI oli ennen marttyyrikuolemaansa vankeudessa antanut vanhimmalle kardinaalille määräyksen järjestää seuraava konklaavi turvallisessa paikassa.


title: Pius VII

text: Chiaramonti valittiin paaviksi 21. maaliskuuta 1800. Hänen edeltäjänsä Pius VI:n kuoltua edellisen vuoden elokuussa uuden paavin valinnut konklaavi kokoontui jo 30. marraskuuta 1799. Konklaavilla oli kolme pääehdokasta, ja Chiaramonti tuli valituksi usean kuukauden pattitilanteen jälkeen kompromissina. Hän oli paaviksi noustessaan suhteellisen nuori eli 58-vuotias, mutta kuulunut jo vuosikymmeniä benediktiineihin, opettanut teologiaa professorina ja hänet tunnettiin lempeänä, kärsivällisenä ja sitkeänä mutta myös päättämättömänä ja epäröivänä.


title: Pius VII

text: Pius VII:n noustessa paaviksi Napoleonin sodat eivät olleet vielä alkaneet Euroopassa, mutta Napoléon Bonaparte oli jo Ranskan ensimmäinen konsuli. Samalla Napoléon oli liittänyt Kirkkovaltion osaksi Ranskan vasallivaltiota Cisalppista tasavaltaa, eikä Pius VII siis paaviksi noustessaan johtanut edeltäjiensä tavoin maallista valtiota.


title: Pius VII

text: Pius VII:n noustessa paavinistuimelle vallitsi paavin ja Ranskan välillä riita. Riidan juuret piilivät Ranskan suuressa vallankumouksessa, jossa valtaan oli noussut kansalliskokous. Vallankumouksen jälkeinen Ranska oli ollut pahoissa talousvaikeuksissa, jotka oli ratkaistu kansallistamalla kirkon omaisuus. Myöhemmin kansalliskokous oli myös lakkauttanut maan luostarit ja tehnyt kirkon piispoista ja papeista virallisesti ranskalaisia virkamiehiä. Kun kansalliskokous oli vaatinut pappeja ja piispoja vannomaan uskollisuutta Ranskan uudelle perustuslaille ja kirkkojärjestykselle, noin puolet papeista oli kieltäytynyt.


title: Pius VII

text: Silloinen paavi Pius VI oli tuominnut kaikki uskollisuutta perustuslaille vannoneet papit ja samalla kansalliskokouksen julistuksen ihmisoikeuksista, mikä oli johtanut siihen, että Ranskan vallankumoushallitus oli katkaissut diplomaattisuhteensa Kirkkovaltioon ja myös miehittänyt Avignonin sotilaallisesti. Ranskan ryhtyessä sotaan muita Euroopan maita vastaan, paavi oli asettunut tukemaan Ranskan vastaista liittoumaa. Ranskan joukot olivat kuitenkin edenneet Italiassa Napoleonin johdolla, ja 15. helmikuuta 1798 Kirkkovaltiolle kuuluva Rooma oli julistettu tasavallaksi. Paavi Pius VI oli vangittu ja kuljetettu pois Roomasta, ja hän oli kuollut vangittuna marttyyrina 1799.


title: Pius VII

text: Uusi paavi palasi Roomaan, joka nyt kuului Napoleonin Ranskalle. Napoleonista oli tullut Ranskan tosiasiallinen hallitsija ja hän halusikin tehdä sovinnon paavin ja katolisen kirkon kanssa. Hän muun muassa järjesti Pius VII:n edeltäjälle Pius VI:lle hautajaiset, jotka tältä oli evätty 1799. Milanon papeille pitämässään puheessa 5. kesäkuuta 1800 Napoléon kuvaili puheessaan ajatuksiaan uskonnosta ja katolisesta kirkosta:


title: Pius VII

text: Puheessaan Napoleon osoitti haluavansa saada aikaan sovun paavinistuimen kanssa, ja myös paavi oli valmis neuvottelemaan Napoleonin kanssa. Kahdeksan kuukautta kestäneiden neuvottelujen jälkeen Napoléon allekirjoitti niiden tuloksena syntyneen konkordaatin 15. heinäkuuta 1801. Siinä sanottiin katolilaisuuden olevan Ranskan kansalaisten enemmistön uskonto ja sen harjoittaminen sallittiin. Katolinen kirkko ei kuitenkaan saanut takaisin Ranskan suuressa vallankumouksessa menettämäänsä omaisuutta, vaikkakin Ranskan valtio lupasi korvauksena maksaa papistolle palkkaa kirkon puolesta. Myös Kirkkovaltio palautettiin paaville.


title: Pius VII

text: Kiistan molemmat osapuolet hyötyivät sovun solmimisesta ja konkordaatista. Tosin molemmat osapuolet joutuivat myös tinkimään vaatimuksissaan ja tekemään kompromisseja. Esimerkiksi paavi olisi toivonut kirkon takavarikoitua omaisuutta takaisin, eikä kirkko myöskään saanut menettämäänsä Avignonia takaisin. Lisäksi paavin oli hyväksyttävä Ranskassa vallitseva uskonnonvapaus.


title: Pius VII

text: Vaikka paavi joutuikin antamaan periksi joidenkin vaatimustensa suhteen, oli konkordaatti silti todisteena kirkon voitosta. Ranskan vallanpitäjien oli myönnettävä, etteivät he olleet pystyneet kitkemään kristinuskoa Ranskasta. Konkordaatti ei tarkoittanut voittoa pelkästään paaville ja kirkolle vaan myös Napoleonille, sillä enää Ranskan tasavaltaa ei voitu väittää pakanalliseksi ja jumalattomaksi valtakunnaksi.


title: Pius VII

text: Napoleonin ja paavin välisen sovun synnyttyä paavi lupautui myös kruunaamaan Notre Damen katedraalissa Napoleonin Ranskan keisariksi 1804. Kruunaamistilaisuudessa Napoleon ei kuitenkaan antanut paavin suorittaa muuta kuin voitelun ja kruunujen siunaamisen; keisarillisen kruunun Napoleon asetti itse päähänsä. Vaikka kyseinen tapahtuma viesti selvästi paavin merkityksen huomattavasta vähenemisestä, saattoi paavi silti olla tyytyväinen. Paavi ei saanut kruunata Napoleonia, mutta oli kuitenkin kutsuttu antamaan kristillinen hyväksyntänsä Napoleonille. Vielä vuosikymmentä aiemmin Notre Damen kristilliset symbolit oli peitetty ja kirkkoa oli käytetty "järjen ja vapauden juhlan" järjestämiseen, mutta nyt kristilliset symbolit olivat jälleen esillä ja paikalla oli runsaasti kirkon edustajia.


title: Pius VII

text: Jonkin aikaa Napoleonin ja paavin välillä vallitsi sopu, mutta pian välit jälleen viilenivät. Kun Napoleon vaati paavia sulkemaan Kirkkovaltion satamat brittiläisiltä aluksilta, paavi kieltäytyi vedoten asemaansa puolueettomana rauhan puolustajana. Ranskan joukot tunkeutuivat jälleen Roomaan ja paavin lippu vaihdettiin trikoloriin. Vatikaani oli nyt liitetty osaksi Napoleonin imperiumia. Paavi taas julisti "Pietarin perinnön ryöstäjät" kirkonkiroukseen eli pannaan, muttei kuitenkaan maininnut Napoleonia nimeltä. Paavi vangittiin ja kuljetettiin Genovan länsipuolella sijaitsevaan Savonaan, missä häntä pidettiin kolme vuotta kotiarestissa.


title: Pius VII

text: Napoleon eristi Pius VII:n Savonassa tämän neuvonantajista, sillä kardinaalit oli pakotettu Pariisiin. Kolmen vuoden kotiarestinsa aikana Pius VII eli benediktiinimunkin elämää, johon kuului muun muassa rukoileminen, lukeminen, omien vaatteidensa peseminen ja muutenkin hiljaisen elämän viettäminen. Napoleonin vankina ollessaan Pius VII eli aivan erilaista elämää kuin Roomassa, ilman kardinaaleja ja muita neuvonantajiaan sekä palvelijoitaan. Samalla hän kieltäytyi vahvistamasta Napoleonin piispannimityksiä, minkä vuoksi kesällä 1810 peräti 27 piispanistuinta oli tyhjänä.


title: Pius VII

text: Napoleon ei saanut paavia taipumaan tahtoonsa, joten hän salakuljetti tämän Pariisiin 1812. Paavia pidettiin vankina Fontainebleaun linnassa, eikä hän saanut kuulla uutisia Ranskan ja muun Euroopan tapahtumista. Napoleon itse kävi parhaillaan sotaa Venäjällä. Napoleon palasi Ranskaan 1813 ja pakotti sairaan paavin siirtämään kaiken maallisen valtansa rippeetkin itselleen. Samalla paavi joutui sitoutumaan jättämään Rooman ja muuttamaan Pariisiin. Paavi tuli nopeasti katumapäälle ja peruutti allekirjoituksensa, mutta Napoleon ei paljastanut sitä ja piti paavia yhä vankinaan Fontainebleaun linnassa.


title: Pius VII

text: Napoleonin kärsittyä tappion liittoutuneille paavi pääsi palaamaan Roomaan 24. toukokuuta 1814. Wienin kongressin kokoontuessa järjestämään sekasortoista Eurooppaa Napoleonin jäljiltä paavilla oli nyt puolellaan aikakauden mukanaan tuoma muuttunut ilmapiiri. Kirkkoa vastustaneiden valistusfilosofien valistusaatteita pidettiin syynä vallankumoukseen ja sekasortoiseen kaaokseen Euroopassa. 1800-luvun alun uudet aatesuuntaukset, kuten romantiikka, pitivät arvossa useita valistusaatteen halveksimia asioita kuten uskoa, historiaa, perinteitä ja arvovaltaa, mikä hyödytti juuri näitä ominaisuuksia edustavaa kirkkoa.


title: Pius VII

text: Paavin onnistui Wienin kongressissa palauttaa Kirkkovaltiolle sille ennen kuuluneet alueet Avignonia lukuun ottamatta. Kirkkovaltion palauttaminen paaville sopi hyvin sekä Britannian että kukistetun Ranskan suunnitelmiin, sillä vahva Kirkkovaltio Apenniinien niemimaalla tasapainotti Itävallan ja muiden alueen valtioiden keskinäistä voimatasapainoa.


title: Pius VII

text: Wienin kongressin päätöksistä myös päätös olla perustamatta Pyhää saksalais-roomalaista keisarikuntaa uudelleen vaikutti paavin asemaan. Saksan alueen hengellisten ruhtinaskuntien lakkauttamisen takia niin sanotut ruhtinaspiispat menettivät valtaansa, ja jäljelle jäi vain yksi ruhtinaspiispa koko Euroopassa; Rooman piispa eli paavi. Paavin maallinen valta lisääntyi, koska ruhtinaspiispojen ruhtinaskuntien lakkauttaminen teki Roomasta yhä selvemmin katolisen maailman valtakeskuksen.


title: Pius VII

text: Paavi myös solmi konkordaatin uudelleen, tällä kertaa Ranskan kuninkaan Ludvig XVIII:n kanssa. Paavi Pius VII kuoli 20. elokuuta 1823.


title: Pius VII

text: Pius VII:n noustessa paaviksi vuonna 1800 puhuttiin jo koko paavillisen instituution lopusta. Pius VII kuitenkin pystyi arvostetuilla luonteenpiirteillään hurskaudella, lempeydellä ja rohkeudella palauttamaan paavinistuimen pahoin kärsineen kunnioituksen ja pitämään paavinistuimen pystyssä uuden ajan pyörteissä.


title: Pius VII

text: Pius VII:n Wienin kongressissa hankkiman paavillisen vallan lisääntyminen synnytti ultramontanismina tunnetun liikkeen, jonka mukaan ylin hengellinen valta katolista kirkkoa ja uskontoa koskeviin kysymyksiin vastaamiseksi löytyi Ranskasta katsoen "ultra montes" eli vuorten toiselta puolelta, mikä tarkoitti paavin hallitsemaa Roomaa. Paavi olikin nyt selvästi sekä hengellinen että myös maallinen hallitsija.


title: Pius VII

text: Pius VII:n aikana Roomasta tuli yhä selvemmin koko katolisen maailman valtakeskus. Samalla paavius sai lisääntyneen ratkaisuvaltansa ja hengellisen valtansa tuella vastattavakseen valistusaatteiden herättämiä kysymyksiä demokratiasta, omantunnonvapaudesta ja tasavallasta. Varsinkin nämä kysymykset leimasivat suuresti 1800-luvun paaviuden ongelmia modernisoituvan maailman kanssa.


title: Pius VII

text: Lisäksi Pius VII:n paavinkaudella alkoi nousta esille ongelmia Kirkkovaltion kanssa. Paavi pyrki uudistamaan Kirkkovaltion hallintoa säilyttämällä joitain ranskalaishallinnon tuomia uudistuksia, mutta yritys sopeuttaa uudenaikaisia hallintotapoja vanhanaikaiseen pappishallintoon ei tuottanut toivottuja tuloksia eikä tyydyttänyt edes Kirkkovaltion uudistusmielisiä piirejä saati sitten konservatiiveja. Pius VII:n kaudella vanhanaikainen ja pappishallinnolla johdettu Kirkkovaltio alkoi jo osoittautua paavinistuimelle rasitteeksi.


title: Pius VII

text: Wienin kongressin jälkeen Euroopan hallitsijat solmivat niin sanotun "Pyhän allianssin" ja lupasivat hallita alamaisiaan isällisesti ja kristinusko mielessään. Tämä tiesi valtion ja kirkon läheistä liittoa, ja pian papit kehottivatkin kansalaisia kuuliaisuuteen laillista esivaltaa kohtaan sekä samalla antoivat siunauksensa sananvapauden ja muutenkin demokratian rajoittamiselle. Kirkkovaltio ei liittynyt tähän Pyhään allianssiin, vaikkakin sen politiikassa kirkko ja valtio olivat erottamattomat. Kirkkovaltiosta oli kuitenkin alkanut muodostua taakka paaveille, sillä heitä ei enää kunnioitettu suurina hengellisinä johtajina vaan ruhtinaspiispoina, joissa yhdistyivät kuninkuus ja piispuus.


title: Pius VII

text: Pius VII:n jälkeinen Kirkkovaltio oli ulkopoliittiselta vallaltaan mitätön ja Euroopan takapajuisimpana maana Turkin jälkeen pidetty valtio, joka pysyi pystyssä enää ainoastaan muiden valtioiden antaman sotilaallisen tuen turvin. Pius VII:n jälkeen kardinaalit valitsivat 1800-luvun alkupuoliskon ajan paaveiksi syvästi hurskaita miehiä diplomaattisen Pius VII:n pontifikaatin vastapainoksi, mikä aiheutti yhä suurempaa taantumusta Kirkkovaltion sisällä. Pius VII:n pontifikaatin jälkeen paavius joutuikin kohtaamaan modernisoituvan maailman kanssa yhteentörmäyksen, joka kesti yli sata vuotta ja jonka aikana paavius kehittyi maallisesta ruhtinaspiispallisesta instituutiosta hengelliseksi vaikuttajaksi.


title: H5N1

text: H5N1 eli Hongkongin lintuinfluenssa on ihmiseen tarttuva lintuinfluenssaviruksen alalaji. Se kuuluu A-virusten H5-luokkaan, joka on H7-luokan ohella erityisen vaarallinen. Vuoden 1997 jälkeen H5N1-epidemiat ovat surmanneet kymmeniä miljoonia lintuja joko suoraan tai välillisesti, kun sairastuneet linnut on hävitetty pandemian ehkäisemiseksi. Yli sata ihmistä on saanut H5N1-tartunnan, ja kuolleisuus on 20–50 %.


title: H5N1

text: H5N1 on herättänyt laajaa huolta, sillä viruksen on pelätty voivan muuntua laajan pandemian aiheuttavaksi tappajavirukseksi. Tämä edellyttää viruksen muuntumista ihmisestä ihmiseen ilmateitse tarttuvaksi, mitä ei tiedettävästi vielä ole tapahtunut. Virus on hitaasti – ensimmäinen tapaus Afrikan mantereella raportoitiin 8. helmikuuta 2006 Nigeriassa.


title: H5N1

text: Vuoden 2011 marraskuussa hollantilaisen virologian professorin Ron Fouchierin johtama tutkimusryhmä onnistui luomaan erittäin tarttuvan version lintuinfluenssavirus H5N1:stä. Jos tämä mutaatio pääsisi leviämään, se voisi tappaa puolet Maapallon väestöstä.


title: H5N1

text: Ensimmäinen tapaus, jossa H5N1:n todettiin tarttuneen EU:n alueella siipikarjaan, raportoitiin 23. helmikuuta 2006 itäranskalaisesta kalkkunatarhasta, jonka alueella oli aiemmin todettu kahdessa kuolleessa sorsassa H5N1-virusta. Tapauksen johdosta Japani on kieltänyt siipikarjan lihan tuonnin Japaniin ja on uhannut laajentaa kieltoaan myös hollantilaisiin tuotteisiin.


title: H5N1

text: Virus voi muuttua ihmisestä ihmiseen leviäväksi, jos virus muuntautuu esimerkiksi siassa, joka kantaa samanaikaisesti lintuinfluenssavirusta sekä ihmisen influenssavirusta.